	IOK-HAN7 HOK-IM TOAN7  (43)
[1]	Ti7 khi2-thau5 u7 To7, To7 kap Siong7-te3 sa*-kap ti7-teh, To7 chiu7-si7 Siong7-te3.  2). Chit e5 To7 ti7 khi2-thau5 kap Siong7-te3 sa*-kap ti7-teh.  3). Ban7 mih8 tui3 To7 lai5 chhong3-cho7; ki*3-na7 siu7 chhong3-cho7 e5, bo5 chit8 hang7 m7 si7 tui3 I lai5 chhong3-cho7.  4). Oah8-mia7 ti7 I e5 lai7-bin7; chit e5 oah8-mia7 si7 lang5 e5 kng.  5). Kng chio3 ti7 oo-am3; oo-am3 bo5 chiap-lap8 i.  6). U7 chit8 lang5 tui3 Siong7-te3 chhe lai5, mia5 kio3 Iok-han7.  7). Chit e5 lang5 lai5 choe3 kan-cheng3, si7 beh ui7-tioh8 kng choe3 kan-cheng3, hoo7 cheng3 lang5 tui3 I lai5 sin3.  8). I m7 si7 hit e5 kng, si7 beh ui7-tioh8 kng choe3 kan-cheng3 na7-tia*7.  9). U7 chin e5 kng lai5 jip8 se3-kan, teh chio3 ban7 lang5.  10). I ti7 se3-kan, se3-kan tui3 I lai5 chhong3-cho7, ia7 se3-kan m7 bat I.  11). I kau3 ka-ki7 e5 soo2-chai7, ia7 ka-ki7 e5 lang5 m7 chiap-lap8 I.  12). Ki*3-na7 chiap-lap8 I e5, chiu7-si7 sin3 I e5 mia5 e5 lang5, I chiu7 siu*2-su3 in u7 koan5, chia*5-choe3 Siong7-te3 e5 kia*2-ji5;  13). in m7 si7 tui3 hiat-khi3, iah8 m7 si7 tui3 jiok8-the2 e5 i3-su3, iah8 m7 si7 tui3 lang5 e5 i3-su3 si* e5, chiu7-si7 tui3 Siong7-te3.  14). To7 chia*5 jiok8-the2, khia7-khi2 ti7 lan2 tiong-kan, u7 un-tian2 kap chin-li2 moa2-moa2; koh goan2 bat khoa*3-ki*3 I e5 eng5-kng, chhin-chhiu*7 tok8 si* e5 Kia*2 tui3 Pe7 soo2 tit e5 eng5-kng.  15). Iok-han7 ui7-tioh8 I choe3 kan-cheng3, kio3 kong2, Chit-e5 chiu7-si7 goa2 soo2 kong2, te3-be2 goa2 lai5 e5, chia*5-choe3 goa2 e5 tai7-seng; in-ui7 I pun2 tai7-seng goa2 ti7-teh.  16). In-ui7 tui3 I e5 chhiong-moa2 lan2 long2 u7 soo2 siu7, chiu7 un-tian2 soa3-chiap un-tian2.  17). In-ui7 lut8-hoat si7 tui3 Moo5-se lai5 thoan5; un-tian2 kap chin-li2 si7 tui3 Ia5-soo Ki-tok chiah u7.  18). Be7 bat u7 lang5 khoa*3-ki*3 Siong7-te3; chi2-u7 ti7 Pe7 sim-hoai5 tiong tok8-si* e5 Kia*2 u7 piau2-beng5 I.
	19). Iok-han7 e5 kan-cheng3 ki3 ti7 e7-toe2: Iu5-thai3 lang5 tui3 Ia5-loo7-sat-leng2 chhe che3-si kap Li7-bi7 lang5 chiu7-kun7 i lai5 mng7 kong2, Li2 si7 chi7-chui7?  20). Hit si5 Iok-han7 seng5-jin7 bo5 un2-moa5; i seng5-jin7 kong2, Goa2 m7 si7 Ki-tok.  21). Koh mng7 i, Che si7 chai*2-iu*7? Li2 si7 I2-li7-a mah? I kong2, M7 si7. Li2 si7 hit e5 sian-ti mah? In3 kong2, M7 si7.  22). Chiu7 ka7 i kong2, Li2 si7 chi7-chui7? hoo7 goan2 thang he5-hok chhe goan2 e5. Li2 tioh8 kong2 ka-ki7 si7 chai*2-iu*7?  23). Kong2, Goa2 chiu7-si7 teh kio3 ti7 khong3-ia2 e5 e5 sia*, kong2, Siu tit8 Chu2 e5 loo7, chhin-chhiu*7 sian-ti I2-sai3-a soo2 kong2 e5.  24). Hiah e5 lang5 chiu7-si7 Hoat-li7-sai3 lang5 soo2 chhe e5.  25). In koh mng7 i kong2, Li2 na7 m7 si7 Ki-tok, iah8 m7 si7 I2-li7-a, iah8 m7 si7 hit e5 sian-ti, chai*2-iu*7 kia*5 soe2-le2 ah?  26). Iok-han7 in3 i, kong2, Goa2 si7 eng7 chui2 kia*5 soe2-le2; u7 khia7 ti7 lin2 tiong-kan e5, lin2 m7 bat I.  27). I chiu7-si7 te3-be2 goa2 lai5 e5, chiu7 thau2 I e5 oe5-toa3, goa2 iah8 boe7 kham-tit.  28). Chiah e5 su7 kia*5 ti7 Iok-tan3 goa7 e5 Pek-tai7-ni5, chiu7-si7 Iok-han7 kia*5 soe2-le2 e5 soo2-chai7.
	29). Keh jit8, Iok-han7 khoa*3-ki*3 Ia5-soo chiu7-kun7 i, chiu7 kong2, Li2 khoa*3, Siong7-te3 e5 Iu*5-ko, chiu7-si7 tam-tng se3-kan e5 choe7 e5.  30). Chit-e5 chiu7-si7 goa2 soo2 bat kong2, U7 chit8 lang5 te3-be2 goa2 lai5, chia*5-choe3 goa2 e5 tai7-seng, in-ui7 I pun2 tai7-seng goa2 ti7-teh.  31). Goa2 pun2 m7 bat I; tok8-tok8 beh hoo7 I hian2-beng5 ti7 I2-sek-liat8 lang5, soo2-i2 goa2 lai5 eng7 chui2 kia*5 soe2-le2.  32). Iok-han7 koh kan-cheng3 kong2, Goa2 bat khoa*3-ki*3 Seng3 Sin5 chhin-chhiu*7 chi*2-a2 tui3 thi* kang3-loh8, hioh ti7 I teng2-bin7.  33). Goa2 peng5-soo3 m7 bat I; tok8-tok8 chhe goa2 eng7 chui2 kia*5 soe2-le2 e5, ka7 goa2 kong2, Li2 khoa*3 Seng3 Sin5 kang3-lim5, hioh ti7 I teng2-bin7, I chiu7-si7 eng7 Seng3 Sin5 kia*5 soe2-le2 e5.  34). Goa2 bat khoa*3-ki*3, lai5 kan-cheng3 chit-e5 si7 Siong7-te3 e5 Kia*2.
	35). Koh keh jit8, Iok-han7 kap i nng7 e5 hak8-seng teh khia7;  36). khoa*3-ki*3 Ia5-soo teh kia*5, chiu7 kong2, Li2 khoa*3, Siong7-te3 e5 Iu*5-ko.  37). Hit nng7 e5 hak8-seng thia* i soo2 kong2, chiu7 te3 Ia5-soo.  38). Ia5-soo oat8-tng2-sin, khoa*3 in teh te3 I, chiu7 ka7 in kong2, Lin2 teh chhe7 sim2-mih8? In ka7 I kong2, Liap8-pi2, li2 tiam3 ti7 ta2-loh8?  (Liap8-pi2, hoan-ek8 chiu7-si7 Sian-si*).  39). Ia5-soo ka7 in kong2, Lin2 lai5 chiu7 oe7 khoa*3-ki*3. In chiu7 khi3, khoa*3 I soo2 toa3 e5 soo2-chai7; hit jit8 kap I sa*-kap toa3; hit si5 iok-liok8 si3 tiam2 cheng.  40). Thia* Iok-han7 e5 oe7 lai5 te3 Ia5-soo e5 nng7 lang5, ki5-tiong chit8-e5 si7 Se-bun5 Pi2-tek e5 hia*-ti7, An-tek-liat8.  41). I tai7-seng tu2-tioh8 in hia*-ti7 Se-bun5, ka7 i kong2, Goan2 i2-keng tu2-tioh8 Bi2-sai3-a (hoan-ek8 chiu7-si7 Ki-tok).  42). Chiu7 chhoa7 i chiu7-kun7 Ia5-soo. Ia5-soo khoa*3 i kong2, Li2 chiu7-si7 Iok-han7 e5 kia*2 Se-bun5; li2 beh chheng choe3 Ki-hoat (hoan-ek8 chiu7-si7 Pi2-tek).
	43). Koh keh jit8, Ia5-soo beh khi3 Ka-li7-li7, tu2-tioh8 Hui-lek8; chiu7 ka7 i kong2, Te3 goa2.  44). Hui-lek8 si7 Pek-sai3-tai7 e5 lang5 , kap An-tek-liat8 Pi2-tek tang5 sia*5.  45). Hui-lek8 tu2-tioh8 Na2-tan3-giap8, chiu7 ka7 i kong2, Moo5-se ki3 ti7 lut8-hoat kap chiah e5 sian-ti soo2 ki3 e5, goan2 i2-keng tu2-tioh8 I, chiu7-si7 Iok-sek e5 kia*2, Na2-sat-lek8 lang5, Ia5-soo.  46). Na2-tan3-giap8 ka7 i kong2, Na2-sat-lek8 kiam2 oe7 chhut sim2-mih8 ho2 mih8 mah? Hui-lek8 kong2, Lai5 khoa*3.  47). Ia5-soo khoa*3-ki*3 Na2-tan3-giap8 chiu7-kun7 I, chiu7 chi2 i, kong2, Li2 khoa*3, chin-chia*3 si7 I2-sek-liat8 lang5, sim bo5 khui2-khiat e5.  48). Na2-tan3-giap8 ka7 i kong2, Tui3 ta2-loh8 bat goa2? Ia5-soo kong2, Hui-lek8 iau2-be7 kio3 li2, li2 ti7 bu5-hoa-ko2 chhiu7 kha, goa2 i2-keng khoa*3-ki*3 li2 lah.  49). Na2-tan3-giap8 in3 I kong2, Liap8-pi2, li2 chiu7-si7 Siong7-te3 e5 Kia*2; li2 chiu7-si7 I2-sek-liat8 e5 Ong5.  50). Ia5-soo in3 i kong2, In-ui7 goa2 ka7 li2 kong2, Goa2 i2-keng khoa*3-ki*3 li2 ti7 bu5-hoa-ko2 chhiu7 kha, li2 chiu7 sin3 mah? Li2 beh khoa*3-ki*3 tai7-chi3 pi2 chiah-e5 khah toa7 e5.  51). Koh ka7 i kong2, Goa2 sit8-sit8 ka7 lin2 kong2, Lin2 beh khoa*3-ki*3 thi* khui, Siong7-te3 e5 thi*-sai3 chiu*7-loh8 ti7 Jin5-chu2 e5 teng2-bin7.

[2]	Te7 sa* jit8 ti7 Ka-li7-li7 e5 Ka-na2 u7 hun-in e5 ian5-siah8; Ia5-soo e5 lau7-bu2 ti7 hia;  2). Ia5-soo kap I e5 hak8-seng ia7 hoo7 in chhia*2 khi3 hu3 ian5-siah8.  3). Chiu2 eng7 liau2, Ia5-soo e5 lau7-bu2 chiu7 tui3 I kong2, In bo5 chiu2 lah.  4). Ia5-soo ka7 i kong2, lau7-bu2 ah, goa2 kap li2 sim2-mih8 kan-siap8? goa2 e5 si5 iau2-be7 kau3.  5). I e5 lau7-bu2 ka7 chiah e5 chhe-eng7 e5 lang5 kong2, Hoan7-na7 I ka7 lin2 kong2 e5, lin2 tioh8 kia*5 i.  6). Chiau3 Iu5-thai3 lang5 soe2 chheng-khi3 e5 le7, ti7 hia u7 pai5 lak8 e5 chioh8 ang3, tak8-e5 oe7 toe2-tit nng7 sa* thang2 chui2.  7). Ia5-soo ka7 chhe-eng7 e5 lang5 kong2, Eng7 chui2 hoo7 i moa2 ang3. Chiu7 hoo7 i moa2 kau3 ang3-khau2.  8). Koh ka7 in kong2, Ta* tioh8 iu*2 i, phang5 hoo7 chiang2-li2 ian5-toh e5 lang5. Chiu7 phang5 hoo7 i.  9). Chui2 pian2 choe3 chiu2, chiang2-li2 ian5-toh e5 chhi3-lim i, m7 chai tui3 ta2-loh8 lai5, (tok8-tok8 iu*2 chui2 e5 chhe-eng7 chai); chiang2-li2 ian5-toh e5 chiu7 kio3 sin-kia*2-sai3 lai5,  10). ka7 i kong2, Lang5 long2 si7 tai7-seng pai5 ho2 chiu2; kau3 lang5 lim choe7-choe7, chiah eng7 khah chhu3 e5; tok8-tok8 li2 lau5 ho2 chiu2 kau3 chit tiap8.  11). Chit-e5 thau5 chit8 pai2 e5 sin5-jiah, Ia5-soo kia*5 ti7 Ka-li7-li7 e5 Ka-na2, lai5 hian2-chhut I e5 eng5-kng; I e5 hak8-seng chiu7 sin3 I.
	12). Chit e5 su7 i2-au7, I kap I e5 lau7-bu2, kap hia*-ti7, i2-kip8 I e5 hak8-seng loh8-khi3 Ka-pek-long5; tiam3 hia bo5 kui2 jit8.
	13). Iu5-thai3 lang5 e5 poa*5-ke3-choeh kun7 lah, Ia5-soo chiu*7 Ia5-loo7-sat-leng2.  14). Ti7 tian7-nih8 tu2-tioh8 u7 boe7 gu5, iu*5, chi*2-a2, iah8 u7 oa*7 chi*5 e5 teh che7.  15). Ia5-soo eng7 soh choe3 pi*, koa*2 in kap iu*5 gu5 long2 chhut tian7; koh chhia-to2 oa*7 chi*5 e5 lang5 e5 chi*5, peng2-lin3-tng2 in e5 toh;  16). koh ka7 boe7 chi*2-a2 e5 kong2, Toa3 chiah e5 mih8 khi3; m7 thang eng7 goa2 e5 Pe7 e5 chhu3 choe3 boe2-boe7 e5 chhu3.  17). I e5 hak8-seng ki3-tit seng3-keng u7 ki3, kong2, Goa2 ui7-tioh8 li2 e5 chhu3 sim-lai7 chhin-chhiu*7 he2 toh8.  18). Iu5-thai3 lang5 chiu7 in3 I kong2, Li2 choe3 chiah e5 tai7-chi3, eng7 sim2-mih8 sin5-jiah hoo7 goan2 khoa*3?  19). Ia5-soo in3 kong2, Lin2 hui2-hoai7 chit e5 tian7, goa2 sa* jit8 beh koh khi2 i.  20). Iu5-thai3 lang5 chiu7 kong2, Chit e5 tian7 lek8-ke3 si3-chap8-lak8 ni5 chiah khi2 ho2, iah8 li2 sa* jit8 beh koh khi2 i mah?  21). Na7-si7 I an2-ni kong2 si7 teh lun7 I e5 sin-khu e5 tian7.  22). Kau3 I tui3 si2-lang5 tiong koh-oah8, I e5 hak8-seng chiah ki3-tit I bat an2-ni kong2; chiu7 sin3 seng3-keng kap Ia5-soo soo2 kong2 e5 oe7.
	23). Tng poa*5-ke3-choeh Ia5-soo ti7 Ia5-loo7-sat-leng2; ti7 choeh-ki5 tiong choe7-choe7 lang5 khoa*3-ki*3 I soo2 kia*5 e5 sin5-jiah, chiu7 sin3 I e5 mia5.  24). Na7-si7 Ia5-soo bo5 eng7 pun2-sin kau-thok in, in-ui7 I chai cheng3 lang5,  25). ia7 bo5 khiam3-eng7 lang5 tui3 I cheng3-beng5 lang5 si7 chai*2-iu*7; in-ui7 I ka-ki7 chai lang5 sim-lai7 soo2 khng3 e5.

[3]	U7 chit8 e5 Hoat-li7-sai3 lang5, mia5 Ni5-ko-ti2-boo2, si7 Iu5-thai3 lang5 e5 koa*;  2). mi5-si5 lai5 chiu7-kun7 Ia5-soo, tui3 I kong2, Liap8-pi2, goan2 chai li2 choe3 sian-si*, si7 tui3 Siong7-te3 lai5 e5; in-ui7 na7 m7 si7 Siong7-te3 kap i ti7-teh, chiu7 bo5 lang5 oe7 kia*5 li2 soo2 kia*5 chiah e5 sin5-jiah.  3). Ia5-soo in3 i, kong2, Goa2 sit8-sit8 ka7 li2 kong2, Lang5 na7 bo5 teng5-thau5 si*, chiu7 boe7-oe7 khoa*3-ki*3 Siong7-te3 e5 kok.  4). Ni5-ko-ti2-boo2 tui3 I kong2, Lang5 i2-keng lau7, chai*2-iu*7 oe7 teng5-thau5 si*? kiam2 oe7 koh jip8 lau7-bu2 e5 pak-too2 lai5 si* mah?  5). Ia5-soo in3 kong2, Goa2 sit8-sit8 ka7 li2 kong2, Lang5 na7 bo5 tui3 chui2 tui3 Seng3 Sin5 lai5 si*, chiu7 boe7-oe7 jip8 Siong7-te3 e5 kok.  6). Tui3 jiok8-the2 si* e5 si7 jiok8-the2; tui3 Sin5 si* e5 si7 sin5.  7). Goa2 kong2, Lin2 tek-khak tioh8 teng5-thau5 si*, li2 boh8-tit liah8 choe3 ki5-koai3.  8). Hong chhut-chai7 i3-su3 lai5 chhe, li2 thia*-ki*3 i e5 sia*, m7 chai i tui3 ta2-loh8 lai5, ta2-loh8 khi3; ki*3-na7 tui3 Sin5 si* e5 iah8 si7 an2-ni.  9). Ni5-ko-ti2-boo2 in3 I kong2, Chai*2-iu*7 oe7 an2-ni ah?  10). Ia5-soo in3 i kong2, Li2 choe3 I2-sek-liat8 e5 sian-si*,  ia7 m7 chai che mah?  11). Goa2 sit8-sit8 ka7 li2 kong2, Goan2 si7 kong2 goan2 soo2 chai e5, kan-cheng3 goan2 soo2 khoa*3-ki*3 e5; na7-si7 lin2 m7 chiap-lap8 goan2 e5 kan-cheng3.  12). Goa2 ka7 lin2 kong2 toe7-chiu*7 e5 su7, lin2 siong7-chhia*2 m7 sin3; na7 ka7 lin2 kong2 thi*-teng2 e5 su7, lin2 thai3 beh sin3?  13). Bo5 lang5 bat chiu*7 thi*; chi2 u7 ti7 thi*-nih8 e5 Jin5-chu2, tui3 thi* kang3-loh8 e5 na7-tia*7.  14). Koh chhin-chhiu*7 Moo5-se ku2-khi2 choa5 ti7 khong3-ia2, Jin5-chu2 iah8 tek-khak tioh8 an2-ni siu7 ku2-khi2; hoo7 ki*3-na7 sin3 e5 lang5 tiam3 ti7 I u7 eng2-oah8.
	16). In-ui7 Siong7-te3 chiong tok8-si* e5 Kia*2 siu*2-su3 se3-kan, hoo7 ki*3-na7 sin3 I e5 lang5 boe7 tim5-lun5, oe7 tit-tioh8 eng2-oah8; I thia*3 se3-kan kau3 an2-ni.  17). In-ui7 Siong7-te3 chhe Kia*2 jip8 se3-kan, m7 si7 beh sim2-phoa*3 se3-kan; si7 beh hoo7 se3-kan tui3 I tit-tioh8 kiu3.  18). Sin3 I e5 lang5 bo5 siu7 sim2-phoa*3; m7 sin3 e5 lang5 i2-keng siu7 sim2-phoa*3, in-ui7 i m7 sin3 Siong7-te3 tok8-si* Kia*2 e5 mia5.  19). Soo2 sim2-phoa*3 e5, chiu7-si7 kng jip8 se3-kan, iah8 lang5 ai3 am3 khah ke3-thau5 ti7 kng, in-ui7 i soo2 kia*5 si7 phai*2.  20). Ki*3-na7 choe3 phai*2 e5, oan3-hun7 kng iah8 m7 chiu7-kun7 kng, kia*-liau2 i e5 soo2 kia*5 siu7 chek-pi7.  21). Tok8-tok8 kia*5 chin-li2 e5 lang5 chiu7-kun7 kng, lai5 hian2-beng5 i e5 soo2 kia*5 si7 ti7 Siong7-te3 lai5 kia*5.
	22). Chiah e5 tai7-chi3 i2-au7, Ia5-soo kap I e5 hak8-seng kau3 Iu5-thai3 toe7; kap in toa3 hia lai5 kia*5 soe2-le2.  23). Iok-han7 iah8 teh kia*5 soe2-le2 ti7 kun7 Sat-leng2 e5 Ai-loan2; in-ui7 ti7 hia u7 choe7-choe7 chui2; lang5 kau3 hia lai5 siu7 soe2-le2.  24). In-ui7 Iok-han7 iau2-be7 koai* loh8 ka*.  25). Tui3 an2-ni u7 Iok-han7 e5 hak8-seng kap chit8 e5 Iu5-thia3 lang5 cheng-pian7 chheng-khi3 e5 su7.  26). In lai5 chiu7-kun7 Iok-han7, ka7 i kong2, Liap8-pi2 ah, chiong5-cheng5 kap li2 ti7 Iok-tan3 goa7; li2 soo2 kan-cheng3 e5, li2 khoa*3, i teh kia*5 soe2-le2, cheng3 lang5 long2 chiu7-kun7 I.  27). Iok-han7 in3 kong2, Na7 m7 si7 tui3 thi* hoo7 i, chiu7 lang5 boe7 tit-tioh8 sim2-mih8.  28). Lin2 ka-ki7 ui7-tioh8 goa2 choe3 kan-cheng3, goa2 bat kong2, Goa2 m7 si7 Ki-tok, chiu7-si7 hong7-chhe ti7 I e5 thau5-cheng5 na7-tia*7.  29). U7 sin-niu5 e5 si7 sin-kia*2-sai3; sin-kia*2-sai3 e5 peng5-iu2 khia7 teh thia* i, ui7-tioh8 sin-kia*2-sai3 e5 sia*, chiu7 hoa*-hi2 kau3-kek8; soo2-i2 goa2 chit e5 hoa*-hi2 chhiong-moa2 lah.  30). I tek-khak heng-ong7, goa2 tek-khak soe-bi5.
	31). Tui3 teng2-bin7 lai5 e5, si7 ti7 ban7 lui7 e5 teng2-bin7; hit e5 tui3 toe7-nih8 e5, si7 tui3 toe7 chiah u7, iah8 tui3 toe7 lai5 kong2; tui3 thi* lai5 e5 si7 ti7 ban7 lui7 e5 teng2-bin7.  32). I chiong soo2 thia*-ki*3 e5 lai5 kan-cheng3, iah8 bo5 lang5 chiap-lap8 I e5 kan-cheng3.  33). Chiap-lap8 I e5 kan-cheng3 e5, i2-keng kham3-in3 lai5 kan-cheng3 Siong7-te3 si7 chin-sit8.  34). In-ui7 Siong7-te3 soo2 chhe e5 kong2 Siong7-te3 e5 oe7; si7 Siong7-te3 siu*2-su3 Seng3 Sin5 bo5 han7-liong7.  35). Pe7 thia*3 Kia*2, i2-keng chiong ban7 mih8 kau-hu3 I e5 chhiu2.  36). Sin3 Kia*2 e5 lang5 u7 eng2-oah8; m7 sun7 Kia*2 e5 lang5 boe7 khoa*3-ki*3 oah8, Siong7-te3 e5 siu7-khi3 tiam3 ti7 i e5 teng2-bin7.

[4]	Chu2 i2-keng chai Hoat-li7-sai3 lang5 thia*-ki*3 Ia5-soo chio-tioh8 hak8-seng, iah8 ka7 in kia*5 soe2-le2, pi2 Iok-han7 khah choe7,  2). (ki5-sit8 Ia5-soo ka-ki7 bo5 kia*5 soe2-le2, si7 I e5 hak8-seng kia*5 i),  3). chiu7 li7-khui Iu5-thai3, koh khi3 Ka-li7-li7.  4). Tioh8 tui3 Sat-ma2-li7-a keng-ke3.  5). Tui3 an2-ni kau3 Sat-ma2-li7-a chit8 e5 sia*5, mia5 kio3 Su7-ka, kun7 Nga2-kok hoo7 i e5 kia*2 Iok-sek e5 toe7; ti7 hia u7 Nga2-kok e5 chui2-chi*2.  6). Ia5-soo kia*5 loo7 sian7, chiu7 an2-ni che7 ti7 chi*2-pi*. Hit si5 iok-liok8 jit8 tiong-tau3.  7). U7 chit8 e5 Sat-ma2-li7-a e5 hu7-jin5-lang5 lai5 chhiu*7 chui2; Ia5-soo ka7 i kong2, Chhia*2 hoo7 goa2 lim.  8). In-ui7 I e5 hak8-seng i2-keng jip8 sia*5, khi3 boe2 mih8 thang lai5 chiah8.  9). Sat-ma2-li7-a e5 hu7-jin5-lang5 ka7 I kong2, Li2 si7 Iu5-thai3 lang5, chai*2-iu*7 tui3 goa2 Sat-ma2-li7-a e5 hu7-jin5-lang5 tho2 chui2 lim ah? Si7 Iu5-thai3 lang5 kap Sat-ma2-li7-a lang5 bo5 ong2-lai5.  10). Ia5-soo in3 i kong2, Siat-su2 li2 bat Siong7-te3 e5 un-su3, kap tui3 li2 kong2, Hoo7 goa2 lim e5, si7 chi7-chui7; li2 tek-khak kiu5 I, I chiu7 eng7 oah8 chui2 hoo7 li2.  11). Hu7-jin5-lang5 kong2, Chu2 ah, li2 bo5 chhiu*7 chui2 e5 khi3-ku7, chi*2 koh chhim; tui3 ta2-loh8 u7 hit e5 oah8 chui2 ah?  12). Goan2 choo2 Nga2-kok lau5 chit e5 chi*2 hoo7 goan2, i ka-ki7 kap kia*2-ji5 kap cheng-si* long2 lim chit e5 chi*2 e5 chui2, li2 kiam2 pi2 i khah toa7 mah?  13). Ia5-soo in3 i kong2, Lim chit e5 chui2 e5, long2 beh koh chhui3-ta; tok8-tok8 ki*3-na7 lim goa2 soo2 beh hoo7 i e5 chui2 e5 eng2-oan2 boe7 chhui3-ta;  14). in-ui7 goa2 soo2 hoo7 i e5 chui2 beh ti7 i e5 lai7-bin7 chia*5-choe3 chui2-choa*5, tit8-tit8 chheng3-khi2-lai5 kau3 eng2-oan2 oah8.  15). Hu7-jin5-lang5 tui3 I kong2, Chu2 ah, eng7 chit e5 chui2 hoo7 goa2, hoo7 goa2 boe7 chhui3-ta, iah8 bian2 lai5 chiah hng7 chhiu*7.  16). Ia5-soo ka7 i kong2, Khi3 kio3 li2 e5 tiong7-hu, chiah koh lai5.  17). Hu7-jin5-lang5 in3 I kong2, Goa2 bo5 tiong7-hu. Ia5-soo ka7 i kong2, Li2 kong2, Bo5 tiong7-hu, si7 tioh8; in-ui7 li2 bat u7 goo7 e5 tiong7-hu; ta* soo2 u7 e5 m7 si7 li2 e5 tiong7-hu; li2 e5 oe7 chin-chia*3 tioh8.  19). Hu7-jin5-lang5 ka7 i kong2, Chu2 ah, goa2 khoa*3 li2 si7 sian-ti.  20). Goan2 choo2 bat ti7 chit e5 soa* keng3-pai3; na7-si7 lin2 kong2 keng3-pai3 e5 soo2-chai7 eng-kai ti7 Ia5-loo7-sat-leng2.  21). Ia5-soo ka7 i kong2, Hu7-jin5-lang5 ah, tioh8 sin3 goa2, si5 beh kau3 lah, lin2 keng3-pai3 Pe7 iah8 bo5 ti7 chit e5 soa*, iah8 bo5 ti7 Ia5-loo7-sat-leng2.  22). Lin2 keng3-pai3 lin2 soo2 m7 chai e5; goan2 keng3-pai3 goan2 soo2 chai e5; in-ui7 chin2-kiu3 si7 tui3 Iu5-thai3 lang5 chhut.  23). Na7-si7 si5 beh kau3, hian7-kim chiu7-si7, chin-sit8 keng3-pai3 e5 beh eng7 sin5 eng7 chin-sit8 keng3-pai3 Pe7; in-ui7 Pe7 si7 ai3 chit ho7 lang5 keng3-pai3 I.  24). Siong7-te3 si7 Sin5; keng3-pai3 I e5 lang5, tioh8 eng7 sin5 eng7 chin-sit8 lai5 keng3-pai3.  25). Hu7-jin5-lang5 ka7 I kong2, Goa2 chai Bi2-sai3-a teh-beh kau3; I na7 kau3 beh eng7 it-chhe3 e5 su7 ka7 goan2 kong2. (Bi2-sai3-a hoan-ek8 chiu7-si7 Ki-tok).  26). Ia5-soo ka7 i kong2, Goa2 chit e5 teh kap li2 kong2 oe7 e5, chiu7-si7.
	27). Hit-si5 I e5 hak8-seng kau3; ki5-koai3 I kap hu7-jin5-lang5 kong2 oe7; tok8-tok8 bo5 lang5 kong2, Li2 beh sim2-mih8 tai7-chi3? a2-si7 kong2, Li2 sia*2-su7 kap hu7-jin5-lang5 kong2 oe7?  28). Hu7-jin5-lang5 sui5-si5 pang3-he7 i e5 chui2-pan5, jip8 sia*5, ka7 lang5 kong2,  29). Lai5 khoa*3 chit8 lang5, goa2 peng5-soo3 kia*5 e5 su7, I long2 ka7 goa2 kong2; chit-e5 chong2 bo5 si7 Ki-tok ah?  30). In chiu7 chhut sia*5, lai5 chiu7-kun7 Ia5-soo.  31). Tng si5 hak8-seng kiu5 I kong2, Liap8-pi2 lai5 chiah8.  32). Na7-si7 I ka7 in kong2, Goa2 u7 bi2-niu5 thang chiah8, lin2 soo2 m7 chai e5.  33). Hak8-seng chiu7 sa*-kap kong2, Kiam2 u7 lang5 hoo7 I chiah8 mah?  34). Ia5-soo ka7 in kong2, Kia*5 chhe goa2 e5 e5 chi2-i3, lai5 beng5-pek8 I e5 kang, chiu7-si7 goa2 e5 bi2-niu5.  35). Lin2 kiam2 bo5 kong2, Iau2 u7 si3 geh8 jit8, chiu7 siu-koah e5 si5 kau3 mah? Goa2 ka7 lin2 kong2, Kiah8 bak8 khoa*3 hng5, i2-keng sek8, thang koah lah.  36). Siu-koah e5 lang5 tit-tioh8 kang-chi*5, chek-chu7 goo7-kak kau3 eng2-oah8; hoo7 ia7-cheng2 e5, siu-koah e5, sa*-kap hoa*-hi2.  37). In-ui7 siok8-gu2 soo2 kong2, Chit-e5 ia7-cheng2, hit-e5 siu-koah, tui3 an2-ni chin-chia*3 u7 ia*2.  38). Goa2 chhe lin2 siu-koah lin2 soo2 bo5 tioh8-boa5 e5; pat8 lang5 i2-keng tioh8-boa5, lin2 hiong2-siu7 in soo2 tioh8-boa5 e5.
	39). Hit e5 sia*5 u7 Sat-ma2-li7-a lang5 choe7-choe7 sin3 I, si7 in-ui7 hu7-jin5-lang5 kan-cheng3, kong2, Goa2 peng5-soo3 kia*5 e5 su7, I long2 ka7 goa2 kong2.  40). Tui3 an2-ni, Sat-ma2-li7-a lang5 chiu7-kun7 Ia5-soo e5 si5, kiu5 I kap in toa3; I chiu7 toa3 hia nng7 jit8.  41). In-ui7 I e5 oe7 lai5 sin3 e5 lang5 koh khah choe7;  42). ka7 hu7-jin5-lang5 kong2, Goan2 ta* m7 si7 tui3 li2 e5 oe7 lai5 sin3; si7 chhin-sin thia*-ki*3, chai I chin-chia*3 si7 se3-kan e5 Kiu3-chu2.
	43). Ke3 nng7 jit8, Ia5-soo li7-khui hia, khi3 Ka-li7-li7.  44). In-ui7 Ia5-soo ka-ki7 kan-cheng3, kong2, Sian-ti lang5 ti7 pun2 soo2-chai7 bo5 chun-kui3.  45). Kau3 Ka-li7-li7 e5 si5, Ka-li7-li7 lang5 chiap-lap8 I, in-ui7 bat khoa*3 I ti7 Ia5-loo7-sat-leng2 tng choeh-ki5 tiong soo2 kia*5 it-chhe3 e5 tai7-chi3; in-ui7 in pun2-sin iah8 u7 khi3 hu3 choeh-ki5.
	46). Ia5-soo koh kau3 Ka-li7-li7 e5 Ka-na2, chiu7-si7 I eng7 chui2 pian3 chiu2 e5 soo2-chai7. U7 ong5 e5 jin5-sin5, i e5 kia*2 phoa3-pi*7 ti7 Ka-pek-long5.  47). Thia*-ki*3 Ia5-soo tui3 Iu5-thai3 kau3 Ka-li7-li7, chiu7 khi3 chiu7-kun7 I, kiu5 I loh8-khi3 i-ti7 i e5 kia*2; in-ui7 teh-beh si2 lah.  48). Ia5-soo tui3 i kong2, Na7 bo5 khoa*3-ki*3 sin5-jiah ki5-su7, lin2 tek-khak m7 sin3.  49). Ong5 e5 jin5-sin5 tui3 I kong2, Chu2 ah, than3 goa2 e5 soe3-kia*2 iau2-be7 si2, loh8-lai5-khi3.  50). Ia5-soo ka7 i kong2, Khi3 ah, li2 e5 kia*2 oah8 lah. Hit lang5 sin3 Ia5-soo ka7 i kong2 e5 oe7, chiu7 khi3.  51). Tu2-tu2 loh8-khi3 e5 si5, i e5 loo5-pok8 kui2-na7 lang5 tu2-tioh8 i, ka7 i kong2 i e5 kia*2 oah8 lah.  52). Chiu7 mng7 in, Sim2-mih8 si5 chiah khah ho2? In chiu7 ka7 i kong2, Cha7-jit8-tau3 chit8 tiam2 cheng jiat8 the3.  53). Lau7-pe7 chai hit si5 tu2-tu2 si7 Ia5-soo kong2, Li2 e5 kia*2 oah8 lah, e5 si5; i ka-ki7 kap choan5-ke chiu7 long2 sin3.  54). Chit e5 te7 ji7 pai2 e5 sin5-jiah, si7 Ia5-soo tui3 Iu5-thai3 kau3 Ka-li7-li7 i2-au7 soo2 kia*5 e5.

[5]	 Chiah e5 su7 i2-au7, u7 Iu5-thai3 lang5 e5 choeh-ki5; Ia5-soo chiu*7 Ia5-loo7-sat-leng2.
	2). Ti7 Ia5-loo7-sat-leng2, kun7 Iu*5-mng5, u7 ti5, Hi-pek-lai5 e5 khiu*-khau2 kio3 choe3 Pit-su7-tai7, u7 goo7 e5 leng2-long5.  3). Hit lai7-bin7 u7 chhi*-mi5 e5, pai2-kha e5, huih koo-ta5 e5, choe7-choe7 pi*7 lang5 to2-teh.  5). Ti7 hia u7 chit8 lang5, phoa3-pi*7 sa*-chap8-poeh ni5.  6). Ia5-soo khoa*3-ki*3 i to2-teh, chai i e5 pi*7 i2-keng ku2, ka7 i kong2, Li2 ai3 tit-tioh8 ho2 mah?  7). Phoa3-pi*7 e5 lang5 in3 I kong2, Chu2 ah, chui2 tin2-tang7 e5 si5, bo5 lang5 thang hu5 goa2 loh8 ti5; kau3 goa2 lai5 e5 si5, pat8 lang5 tai7-seng goa2 loh8-khi3 lah.  8). Ia5-soo ka7 i kong2, Khi2-lai5, gia5 li2 e5 phoo-a2 khi3 kia*5.  9). Hit lang5 chek-si5 ho2, chiu7 gia5 i e5 phoo-a2 khi3 kia*5.
	10). Hit jit8 si7 an-hioh-jit8, Iu5-thai3 lang5 chiu7 ka7 tit-tioh8 i-ho2 e5 lang5 kong2, kin-a2-jit8 si7 an-hioh-jit8, li2 gia5 phoo-a2 si7 m7 hap8-gi5.  11). Na7-si7 i in3 kong2, Hit-e5 i-ho2 goa2 e5 ka7 goa2 kong2, Gia5 li2 e5 phoo-a2 lai5 kia*5.  12). In mng7 i, kong2, Ka7 li2 kong2, Gia5 phoo-a2 lai5 kia*5 e5, si7 sim2-mih8 lang5?  13). Tit-tioh8 ho2 e5 lang5 m7 chai I si7 chi7-chui7; in-ui7 Ia5-soo i2-keng khi3 pat8 ui7, si7 hit soo2-chai7 e5 lang5 choe7.  14). Au7-lai5 Ia5-soo ti7 tian7-nih8 tu2-tioh8 i, chiu7 ka7 i kong2, Li2 i2-keng tit-tioh8 ho2; boh8-tit koh hoan7-choe7, kia*-liau2 li2 tu2-tioh8 koh khah chham2.  15). Hit lang5 chiu7 khi3 ka7 Iu5-thai3 lang5 kong2, i-ho2 i e5 chiu7-si7 Ia5-soo.  16). Soo2-i2 Iu5-thai3 lang5 khun2-tiok8 Ia5-soo, in-ui7 I ti7 an-hioh-jit8 choe3 chiah e5 tai7-chi3.  17). Ia5-soo in3 kong2, Goa2 e5 Pe7 kia*5 tai7-chi3 kau3 ta*, goa2 iah8 kia*5 tai7-chi3.  18). Soo2-i2 Iu5-thai3 lang5 it-hoat beh thai5 I, in-ui7 I m7 na7 hoan7-tioh8 an-hioh-jit8, koh kong2 Siong7-te3 choe3 I e5 Pe7, chiong pun2-sin sng3 choe3 kap Siong7-te3 pi*5.
	19). Ia5-soo chiu7 in3 kong2, Goa2 sit8-sit8 ka7 lin2 kong2, Kia*2 na7 m7 si7 khoa*3-ki*3 Pe7 kia*5 e5, chiu7 ka-ki7 boe7 kia*5 sim2-mih8; in-ui7 ki*3-na7 Pe7 soo2 kia*5 e5, Kia*2 iah8 chiau3 an2-ni kia*5.  20). In-ui7 Pe7 thia*3 Kia*2, chiong pun2-sin soo2 kia*5 e5 long2-chong2 hoo7 I khoa*3; iah8 beh chiong pi2 chiah-e5 khah toa7 e5 soo2 kia*5 hoo7 I khoa*3, ti3-kau3 lin2 ki5-koai3.  21). In-ui7 chhin-chhiu*7 Pe7 hoo7 si2-lang5 khi2-lai5, koh hoo7 in oah8, Kia*2 iah8 si7 an2-ni hoo7 I soo2 ai3 e5 lang5 koh-oah8.  22). In-ui7 Pe7 iah8 bo5 sim2-phoa*3 lang5, tok8-tok8 eng7 sim2-phoa*3 e5 su7 long2 kau-tai7 Kia*2; beh hoo7 cheng3 lang5 long2 chun-keng3 Kia*2, chhin-chhiu*7 chun-keng3 Pe7.  23). Bo5 chun-keng3 Kia*2 e5 lang5, chiu7-si7 bo5 chun-keng3 chhe I e5 Pe7.  24). Goa2 sit8-sit8 ka7 lin2 kong2, Thia* goa2 e5 oe7, iah8 sin3 chhe goa2 e5, chiu7 u7 eng2-oah8, boe7 kau3 siu7 sim2-phoa*3, si7 i2-keng chhut si2 jip8 oah8 lah.  25). Goa2 sit8-sit8 ka7 lin2 kong2, Si5 beh kau3, hian7-chai7 chiu7-si7 lah, si2-lang5 teh-beh thia*-ki*3 Siong7-te3 e5 Kia*2 e5 sia*, ia7 thia*-ki*3 e5 lang5 teh-beh oah8.  26). In-ui7 chhin-chhiu*7 Pe7 ti7 pun2-sin u7 oah8-mia7, I iah8 si7 an2-ni hoo7 Kia*2 ti7 pun2-sin u7 oah8-mia7;  27). koh hoo7 I u7 koan5 thang sim2-phoa*3, in-ui7 I si7 choe3 Jin5-chu2.  28). Boh8-tit liah8 chit-e5 choe3 ki5-koai3; in-ui7 si5 beh kau3, ki*3-na7 ti7 bong7-lai7 e5 beh thia* I e5 sia*, chiah chhut-lai5;  29). kia*5 ho2 e5 koh khi2-lai5, tit-tioh8 oah8; kia*5 phai*2 e5 koh khi2-lai5, siu7 sim2-phoa*3.
	30). Goa2 ka-ki7 boe7 choe3 sim2-mih8; goa2 chiau3 soo2 thia*-ki*3 lai5 sim2-phoa*3; goa2 e5 sim2-phoa*3 iah8 si7 kong-gi7; in-ui7 goa2 bo5 kiu5 ka-ki7 e5 i3-su3, chiu7-si7 kiu5 chhe goa2 e5 e5 i3-su3.  31). Goa2 na7 ui7-tioh8 ka-ki7 choe3 kan-cheng3, goa2 e5 kan-cheng3 chiu7 bo5 chin.  32). Iau2 u7 ui7-tioh8 goa2 choe3 kan-cheng3 e5; goa2 chai I soo2 ui7-tioh8 goa2 choe3 kan-cheng3 e5 si7 chin.  33). Lin2 bat chhe lang5 chiu7-kun7 Iok-han7, i u7 ui7-tioh8 chin-li2 choe3 kan-cheng3.  34). Na7-si7 goa2 soo2 siu7 e5 kan-cheng3 , m7 si7 tui3 lang5; tok8-tok8 goa2 kong2 chiah-e5, si7 beh hoo7 lin2 tit-tioh8 kiu3.  35). Iok-han7 chiu7-si7 teng, tiam2 toh8 koh kng; lin2 cheng5-goan7 chiam7-si5 hoa*-hi2 i e5 kng.  36). Chong2-si7 goa2 u7 kan-cheng3, pi2 Iok-han7 e5 khah toa7; in-ui7 Pe7 soo2 kau-tai7 goa2 lai5 chia*5 e5 su7, chiu7-si7 goa2 soo2 kia*5 chiah e5 su7, kan-cheng3 goa2 si7 Pe7 soo2 chhe e5.  37). Chhe goa2 e5 Pe7, I iah8 bat ui7-tioh8 goa2 choe3 kan-cheng3. Lin2 chiong5-lai5 m7 bat thia*-ki*3 I e5 sia*, iah8 m7 bat khoa*3-ki*3 I e5 heng5-siong7.  38). Koh lin2 bo5 I e5 to7-li2 chun5 ti7 lin2, in-ui7 I soo2 chhe e5, lin2 m7 sin3 I.  39). Lin2 kang2-kiu3 chiah e5 seng3-keng, in-ui7 phah-sng3 hit tiong-kan lin2 u7 eng2-oah8; iah8 ui7-tioh8 goa2 choe3 kan-cheng3 e5, chiu7-si7 chiah e5 seng3-keng;  40). lin2 iu7 bo5 beh chiu7-kun7 goa2 lai5 tit-tioh8 oah8.  41). Goa2 bo5 tui3 lang5 siu7 eng5-kng.  42). Chong2-si7 goa2 chai lin2 bo5 u7 Siong7-te3 e5 thia*3 ti7 lin2 e5 sim.  43). Goa2 ti7 goa2 e5 Pe7 e5 mai5 lai5, lin2 m7 chiap-lap8 goa2; na7 u7 pat8 lang5 ti7 ka-ki7 e5 mia5 lai5, lin2 beh chiap-lap8 i.  44). Lin2 tai7-ke sa*-kang7 kiu5 eng5-kng, m7 kiu5 tui3 tok8-it e5 Siong7-te3 lai5 e5 eng5-kng; chai*2-iu*7 oe7 sin3?  45). Boh8-tit phah-sng3 goa2 beh tui3 Pe7 ko3 lin2; u7 teh ko3 lin2 e5, chiu7-si7 lin2 soo2 oa2-kho3 e5 Moo5-se.  46). Lin2 na7 sin3 Moo5-se, iah8 beh sin3 goa2, in-ui7 i soo2 sia2 e5 u7 lun7 goa2.  47). Lin2 na7 m7 sin3 i e5 chheh, thai2 oe7 sin3 goa2 e5 oe7 ah?

[6]	Chiah e5 su7 i2-au7, Ia5-soo ke3-khi3 Ka-li7-li7 hai2 hit peng5, chiu7-si7 The5-pi3-li2-a hai2.  2). U7 choe7-choe7 lang5 te3 I, si7 in-ui7 khoa*3-ki*3 I soo2 kia*5 ti7 pi*7 lang5 e5 sin5-jiah.  3). Ia5-soo chiu*7 soa*, kap I e5 hak8-seng che7 ti7 hia.  4). Poa*5-ke3-choeh, chiu7-si7 Iu5-thai3 lang5 e5 choeh, kun7 lah.  5). Ia5-soo kiah8 bak8 khoa*3-ki*3 choe7-choe7 lang5 chiu7-kun7 I, chiu7 ka7 Hui-lek8 kong2, Lan2 beh tui3 ta2-loh8 boe2 pia*2 lai5 hoo7 chiah e5 lang5 chiah8 ah?  6). I kong2 chit-e5 si7 teh chhi3 i; in-ui7 I ka-ki7 chai soo2 beh kia*5 e5.  7). Hui-lek8 in3 I kong2, Eng7 nng7 pah e5 gun5-a2 lai5 boe2 pia*2, iah8 bo5 kau3-giah8 hoo7 in tak8 lang5 tit-tioh8 tam7-poh8.  8). I e5 hak8-seng tiong chit8 lang5, chiu7-si7 Se-bun5 Pi2-tek e5 hia*-ti7, An-tek-liat8, ka7 I kong2,  9). Ti7 chia chit8 e5 gin2-na2 u7 goo7 e5 toa7-beh8 pia*2, nng7 be2 hi5; chong2-si7 chiong chiah-e5 hoo7 hiah choe7 lang5, u7 kau3 ta2-loh8?  10). Ia5-soo kong2, Lin2 kah hiah e5 lang5 che7-teh. Hit soo2-chai7 choe7-choe7 chhau2. Lang5 chiu7 long2 che7, siau3-giah8 iok-liok8 goo7 chheng.  11). Ia5-soo theh8 hiah e5 pia*2; chiok-sia7 liau2-au7, chiu7 pun hoo7 che7 e5 lang5; hi5 iah8 si7 an2-ni, long2 chiau3 in soo2 ai3.  12). In i2-keng chiah8 pa2, Ia5-soo ka7 I e5 hak8-seng kong2, Khioh soo2 chiah8 chhun e5 sut-a2, bian2-tit u7 phah-sng2,  13). Chiu7 chiong soo2 chiah8 chhun goo7 e5 toa7-beh8 pia*2 e5 pia*2-chhui3, khioh moa2 chap8-ji7 kheng.  14). Hiah e5 lang5 khoa*3-ki*3 I soo2 kia*5 e5 sin5-jiah, chiu7 kong2, Chit-e5 chin-chia*3 si7 soo2 beh lai5 se3-kan e5 sian-ti.
	15). Ia5-soo chai cheng3 lang5 beh lai5, ai3 ngi7-liah8 I, hoo7 I choe3 ong5, chiu7 koh the3-khi3 jip8 soa*, chi2-u7 I ka-ki7 ti7 hia.
	16). Hong5-hun am3, I e5 hak8-seng loh8-khi3 kau3 hai2-pi*;  17). chiu*7 chun5, beh ke3 hai2 khi3 Ka-pek-long5. I2-keng am3, Ia5-soo iau2-be7 kau3.  18). In-ui7 hong chin thau3, hai2-eng2 chiu7 na2 toa7.  19). Tui3 an2-ni hak8-seng ko3 chun5, iok-liok8 kia*5 poeh li2, a2 chap8 li2, khoa*3-ki*3 Ia5-soo kia*5 hai2-bin7, na2 oa2-kun7 chun5, chiu7 kia*.  20). Na7-si7 Ia5-soo tui3 in kong2, Si7 goa2, bian2 kia*.  21). Hak8-seng chiu7 hoa*-hi2 chih-chiap I chiu*7 chun5; chun5 liam5-pi* kau3 in soo2 beh khi3 e5 soo2-chai7.
	22). Keh jit8, khia7 ti7 hai2 hit peng5 hoa*7 e5 cheng3 lang5, khoa*3-ki*3 hit ui7 bo5 pat8 chiah chun5-a2, chi2-u7 chit8 chiah na7-tia*7, koh Ia5-soo bo5 kap I e5 hak8-seng tah hit chiah chun5, chi2-u7 hak8-seng ka-ki7 khi3;  23). (chong2-si7 u7 kui2 chiah chun5-a2 tui3 The5-pi3-li2-a lai5, kau3 kun7 ti7 Chu2 chiok-sia7 liau2-asu7 cheng3 lang5 chiah8 pia*2 e5 soo2-chai7);  24). cheng3 lang5 khoa*3-ki*3 Ia5-soo kap I e5 hak8-seng long2 bo5 ti7 hia, chiu7 tah hit kui2 chiah chun5-a2, kau3 Ka-pek-long5 chhe7 Ia5-soo.  25). I2-keng tu2-tioh8 I ti7 hai2 e5 hit peng5 hoa*7, chiu7 ka7 I kong2, Liap8-pi2, li2 sim2-mih8 si5 kau3 chia?  26). Ia5-soo in3 kong2, Goa2 sit8-sit8 ka7 lin2 kong2, Lin2 chiah-e5 chhe7 goa2, m7 si7 in-ui7 khoa*3-ki*3 sin5-jiah, si7 in-ui7 chiah8 pia*2 kau3 pa2 na7-tia*7.  27). Boh8-tit ui7-tioh8 oe7 pai7-hoai7 e5 bi2-niu5 lai5 tioh8-boa5, tioh8 ui7-tioh8 tng5-tng5 ti7-teh eng2-oah8 e5 bi2-niu5 lai5 tioh8-boa5, chiu7-si7 Jin5-chu2 soo2 beh hoo7 lin2 e5; in-ui7 I si7 Pe7 Siong7-te3 soo2 kham3-in3 e5.  28). In chiu7 tui3 I kong2, Goan2 tioh8 chai*2-iu*7 kia*5, lai5 choe3 Siong7-te3 e5 kang?  29). Ia5-soo in3 kong2, Sin3 I soo2 chhe e5, chit-e5 chiu7-si7 Siong7-te3 e5 kang.  30). In ka7 I kong2, Li2 kia*5 sim2-mih8 sin5-jiah, hoo7 goan2 khoa*3, lai5 sin3 li2 ah?  Li2 kia*5 sim2-mih8 ah?  31). Goan2 e5 choo2 ti7 khong3-ia2 chiah8 ma2-na2; chiau3 soo2 ki3-chai3 kong2, Eng7 tui3 thi* lai5 e5 pia*2 hoo7 in chiah8.  32). Ia5-soo ka7 in kong2, Goa2 sit8-sit8 ka7 lin2 kong2, M7 si7 Moo5-se eng7 tui3 thi* lai5 e5 pia*2 hoo7 lin2, chiu7-si7 goa2 e5 Pe7 eng7 tui3 thi* lai5 e5 chin pia*2 hoo7 lin2.  33). In-ui7 Siong7-te3 e5 pia*2, chiu7-si7 hit e5 tui3 thi* loh8-lai5, ia7 eng7 oah8-mia7 siu*2-su3 se3-kan e5.  34). In chiu7 tui3 I kong2, Chu2 ah, siong5-siong5 eng7 chit ho7 pia*2 hoo7 goan2.  35). Ia5-soo ka7 in kong2, Goa2 chiu7-si7 oah8-mia7 e5 pia*2; chiu7-kun7 goa2 e5 lang5 koat-toan3 boe7 iau, sin3 goa2 e5 lang5 eng2-eng2 boe7 chhui3-ta.  36). Na7-si7 goa2 bat ka7 lin2 kong2, Lin2 i2-keng khoa*3-ki*3 goa2, iah8 iu5-goan5 m7 sin3.  37). Ki*3-na7 Pe7 soo2 hoo7 goa2 e5, beh long2 chiu7-kun7 goa2; chiu7-kun7 goa2 e5 lang5, goa2 koat-toan3 bo5 khi3-sak i.  38). In-ui7 goa2 tui3 thi* kang3-loh8 m7 si7 kia*5 ka-ki7 e5 chi2-i3, chiu7-si7 kia*5 chhe goa2 e5 e5 chi2-i3.  39). Ta* chhe goa2 e5 e5 chi2-i3, chiu7-si7 ki*3-na7 I soo2 hoo7 goa2 e5, goa2 bo5 sit-loh8 chit8-e5, si7 ti7 boat8-jit8 hoo7 i koh-oah8.  40) In-ui7 goa2 e5 Pe7 e5 chi2-i3 chiu7-si7 ki*3-na7 khoa*3-ki*3 Kia*2 lai5 sin3 I e5 lang5, long2 u7 eng2-oah8; ia7 goa2 ti7 boat8-jit8 hoo7 i koh-oah8.
	41). Iu5-thai3 lang5 in-ui7 Ia5-soo kong2, Goa2 si7 tui3 thi* kang3-loh8 e5 pia*2, chiu7 ngauh8-ngauh8-liam7 I, kong2,  42). Chit-e5 kiam2 m7 si7 Iok-sek e5 kia*2 Ia5-soo mah? I e5 pe7-bu2 si7 lan2 soo2 bat e5. Ta* chai*2-iu*7 kong2, Goa2 si7 tui3 thi* kang3-loh8 ah?  43). Ia5-soo in3 kong2, Lin2 boh8-tit an2-ni ngauh8-ngauh8-liam7.  44). Na7 m7 si7 chhe goa2 e5 Pe7 in2-chhoa7 i, chiu7 bo5 lang5 oe7 chiu7-kun7 goa2; chiu7-kun7 goa2 e5, goa2 ti7 boat8-jit8 beh hoo7 i koh-oah8.  45). Ti7 chiah e5 sian-ti u7 ki3-chai3 kong2, In long2 beh hoo7 Siong7-te3 ka3 in.  Ki*3-na7 tui3 Pe7 thia*-ki*3 lai5 oh8 e5 lang5, chiu7 chiu7-kun7 goa2.  46). Che m7 si7 kong2 u7 lang5 bat khoa*3-ki*3 Pe7, chi2 u7 tui3 Siong7-te3 lai5 e5, I bat khoa*3-ki*3 Pe7.  47). Goa2 sit8-sit8 ka7 lin2 kong2, Sin3 e5 lang5 u7 eng2-oah8.  48). Goa2 si7 oah8-mia7 e5 pia*2.  49). Lin2 e5 choo2 ti7 khong3-ia2 chiah8 ma2-na2, in iah8 si2.  50). Chit-e5 chiu7-si7 tui3 thi* kang3-loh8 e5 pia*2, hoo7 lang5 chiah8 e5, ia7 boe7 si2.  51). Goa2 si7 oah8 e5 pia*2, tui3 thi* kang3-loh8 e5; lang5 na7 chiah8 chit e5 pia*2, chiu7 oah8 kau3 eng2 se3-tai7; koh goa2 soo2 beh hoo7 lang5 e5 pia*2, chiu7-si7 goa2 e5 bah ui7-tioh8 se3-kan e5 oah8-mia7 chiah siu*2-su3 e5.
	52). Tui3 an2-ni Iu5-thai3 lang5 sa*-chi*, kong2, Chit lang5 thai2 oe7 eng7 I e5 bah hoo7 lan2 chiah8?  53). Ia5-soo chiu7 ka7 in kong2, Goa2 sit8-sit8 ka7 lin2 kong2, Lin2 na7 bo5 chiah8 Jin5-chu2 e5 bah, bo5 lim I e5 huih, chiu7 lin2 e5 lai7-bin7 bo5 oah8.  54). Chiah8  goa2 e5 bah, lim goa2 e5 huih e5 lang5 u7 eng2-oah8; boat8-jit8 goa2 beh hoo7 i koh-oah8.  55). Goa2 e5 bah si7 chin e5 chiah8-mih8, goa2 e5 huih si7 chin-sit8 thang lim e5.  56). Chiah8 goa2 e5 bah, lim goa2 e5 huih e5 lang5, i tiam3-ti7 goa2, goa2 iah8 tiam3-ti7 i.  57). Chhin-chhiu*7 oah8 e5 Pe7 chhe goa2, koh goa2 tui3 Pe7 lai5 oah8; chiah8 goa2 e5, beh tui3 goa2 lai5 oah8, iah8 si7 an2-ni.  58). Che chiu7-si7 tui3 thi* kang3-loh8 e5 pia*2; m7 si7 chhin-chhiu*7 liat8-choo2 e5 chiah8 ma2-na2, ia7 si2-khi3; chiah8 chit e5 pia*2 e5 lang5, beh oah8 kau3 eng2 se3-tai7.  59). Chiah e5 oe7 si7 Ia5-soo tiam3 ti7 Ka-pek-long5 hoe7-tng5 lai5 ka3-si7 lang5 e5 si5 soo2 kong2 e5.
	60). I e5 hak8-seng tiong choe7-choe7 lang5 thia*-liau2 chiu7 kong2, Chit e5 oe7 chin oh; chi7-chui7 oe7 thia* i?  61). Ia5-soo sim-lai7 chai I e5 hak8-seng in-ui7 chit-e5 ngauh8-ngauh8-liam7, chiu7 ka7 in kong2, Chit-e5 si7 that-gai7-tioh8 lin2 mah?  62). Siat-su2 lin2 khoa*3-ki*3 Jin5-chu2 chiu*7 kau3 i goan5-pun2 e5 soo2-chai7 nih8?  63). Hoo7 lang5 oah8 e5 chiu7-si7 Sin5: jiok8-the2 chiu7 bo5 li7-ek; goa2 soo2 ka7 lin2 kong2 e5 oe7 si7 sin5, si7 oah8-mia7.  64). Na7-si7 lin2 tiong-kan u7 m7 sin3 e5 lang5 lah. In-ui7 Ia5-soo tui3 khi2-thau5 chiu7 chai chi7-chui7 m7 sin3 I, chi7-chui7 beh boe7 I.  65). Koh kong2, In-ui7 an2-ni, goa2 bat ka7 lin2 kong2, na7 m7 si7 tui3 Pe7 hoo7 i, bo5 lang5 oe7 chiu7-kun7 goa2.
	66). Tui3 an2-ni I e5 hak8-seng choe7-choe7 the3-khi3, bo5 koh kap I kia*5.  67). Ia5-soo chiu7 ka7 chap8-ji7 e5 hak8-seng kong2, Lin2 iah8 beh khi3 mah?  68). Se-bun5 Pi2-tek in3 I kong2, Chu2 ah, li2 u7 eng2-oah8 e5 oe7, goan2 beh khi3 chhe7 chi7-chui7 ah?  69). Goan2 i2-keng sin3, koh chai li2 si7 Siong7-te3 e5 Seng3-e5.  70). Ia5-soo in3 kong2, Goa2 kiam2 m7 si7 keng2 lin2 chap8-ji7 lang5, iah8 lin2 tiong-kan chit8-e5 si7 moo5-kui2 ah?  71). I kong2 an2-ni si7 chi2 Ka-liok8 lang5 Se-bun5 e5 kia*2 Iu5-tai7, in-ui7 i si7 chap8-ji7 hak8-seng e5 chit8-e5 teh-beh boe7 I e5.

[7]	 Chiah e5 su7 i2-au7, Ia5-soo si3-koe3 kia*5 ti7 Ka-li7-li7, m7 ai3 kia*5 ti7 Iu5-thai3, in-ui7 Iu5-thai3 lang5 ai3 beh thai5 I.  2). Hit si5 Iu5-thai3 lang5 e5 choeh, chiu7-si7 tah-liau5-choeh, kun7 lah.  3). I e5 hia*-ti7 chiu7 tui3 I kong2, Li2 tioh8 li7-khui chia, khi3 Iu5-thai3, hoo7 li2 e5 hak8-seng iah8 thang khoa*3-ki*3 li2 soo2 kia*5 e5 su7.  4). Lang5 ai3 chhut-mia5, chiu7 bo5 ti7 am3-chi*7 e5 soo2-chai7 choe3 tai7-chi3. Li2 na7 kia*5 chiah e5 su7, chiu7 tioh8 chiong ka-ki7 hian2-beng5 ti7 se3-kan.  5). In-ui7 I e5 hia*-ti7 iah8 bo5 sin3 I.  6). Ia5-soo chiu7 ka7 in kong2, Goa2 e5 si5 iau2-be7 kau3; na7-si7 lin2 e5 si5 siong5-siong5 pian7.  7). Se3-kan boe7-oe7 oan3-hun7 lin2; si7 oan3-hun7 goa2, in-ui7 goa2 kan-cheng3 i e5 soo2 kia*5 si7 phai*2.  8). Lin2 chiu*7-khi3 hu3 choeh; goa2 iau2-be7 thang chiu*7-khi3 hu3 chit e5 choeh; in-ui7 goa2 e5 si5 iau2-be7 moa2.  9). I2-keng ka7 in kong2 an2-ni, chiu7 iu5-goan5 tiam3 Ka-li7-li7.
	10). I e5 hia*-ti7 i2-keng chiu*7-khi3 hu3 choeh, I pun2-sin iah8 chiu*7-khi3, m7 si7 hian2-jian5, si7 chhin-chhiu*7 am3-chi*7.  11). Iu5-thai3 lang5 ti7 choeh-ki5 tiong chhe7 Ia5-soo kong2, I ti7 ta2-loh8?  12). Cheng3 lang5 ui7-tioh8 I choe7-choe7 chi7-bu2 chi7-chu7; u7-e5 kong2, si7 ho2 lang5; u7-e5 kong2, M7 si7, si7 be5-hek8 cheng3 lang5 na7-tia*7.  13). Tok8-tok8 bo5 lang5 hian2-jian5 kong2 I e5 su7, in-ui7 kia* Iu5-thai3 lang5 e5 ian5-koo3.
	14). Tng choeh-ki5 e5 tiong-cham7 Ia5-soo chiu*7 tian7 ka3-si7.  15). Iu5-thai3 lang5 chiu7 ki5-koai3, kong2, Chit e5 lang5 be7 u7 jip8 oh8, tui3 ta2-loh8 bat chheh?  16). Ia5-soo chiu7 in3 kong2, Goa2 e5 ka3-si7 m7 si7 siok8 ti7 ka-ki7, si7 siok8 ti7 chhe goa2 e5.  17). Lang5 na7 goan7 kia*5 I e5 chi2-i3, chiu7 oe7 chai chit e5 ka3-si7 si7 tui3 Siong7-te3 chhut, a2-si7 goa2 tui3 ka-ki7 lai5 kong2 e5.  18). Tui3 ka-ki7 lai5 kong2 e5, si7 kiu5 ka-ki7 e5 eng5-kng; tok8-tok8 kiu5 chhe i e5 e5 eng5-kng, hit e5 lang5 chiu7-si7 chin, iah8 i e5 lai7-bin7 bo5 put-gi7.  19). Moo5-se kiam2 bo5 eng7 lut8-hoat thoan5 hoo7 lin2 mah? Na7-si7 lin2 tiong-kan bo5 chit8 lang5 kia*5 lut8-hoat. Lin2 sia*2-su7 ai3 beh thai5 goa2?  20). Cheng3 lang5 in3 kong2, Li2 hoan7-tioh8 kui2, chi7-chui7 ai3 beh thai5 li2?  21). Ia5-soo in3 kong2, Goa2 bat kia*5 chit8 hang7 su7, lin2 long2 liah8 choe3 ki5-koai3.  22). In-ui7 an2-ni Moo5-se eng7 kat-le2 thoan5 hoo7 lin2, (ki5-sit8 m7 si7 tui3 Moo5-se, si7 tui3 liat8-choo2); iah8 lin2 ti7 an-hioh-jit8 ka7 lang5 kia*5 kat-le2.  23). Lang5 na7 ti7 an-hioh-jit8 siu7 kat-le2, bian2-tit ui5-keh8 Moo5-se e5 lut8-hoat; chiu7 goa2 ti7 an-hioh-jit8 hoo7 chit8 lang5 choan5-the2 long2 ho2, lin2 in-ui7 an2-ni siu7-khi3 goa2 mah?  24). Boh8-tit chiau3 goa7-mau7 lai5 gi2-toan3, tioh8 than3 kong-gi7 lai5 gi2-toan3.
	25). Tui3 an2-ni Ia5-loo7-sat-leng2 e5 lang5, u7-e5 kong2, Chit-e5 kiam2 m7 si7 in soo2 ai3 thai5 e5 mah?  26). Li2 khoa*3, I ho2-ta*2 teh kong2, iah8 bo5 lang5 tui3 I kong2 sim2-mih8. Kiam2 si7 chiah e5 koa*-hu2 chin-chia*3 chai chit-e5 si7 Ki-tok mah?  27). Na7-si7 lan2 bat chit e5 lang5 tui3 ta2-loh8 lai5; m7 ku2 Ki-tok lai5 e5 si5 bo5 lang5 chai I tui3 ta2-loh8 lai5.  28). Tui3 an2-ni Ia5-soo ti7 tian7-nih8 ka3-si7, kio3 kong2, Lin2 bat goa2, iah8 chai goa2 tui3 ta2-loh8 lai5; goa2 m7 si7 chu7-choan lai5, chhe goa2 lai5 e5 si7 chin-sit8, lin2 m7 bat I.  29). Goa2 bat I; in-ui7 goa2 tui3 I lai5, iah8 I chhe goa2.  30). In chiu7 ai3 beh liah8 I; chong2-si7 bo5 lang5 he7 chhiu2, in-ui7 I e5 si5 iau2-be7 kau3.  31). Cheng3 lang5 tiong choe7-choe7 lang5 sin3 I, kong2, Ki-tok lai5 e5 si5, kiam2 beh kia*5 sin5-jiah pi2 chit lang5 soo2 kia*5 e5 khah choe7 mah?  32). Hoat-li7-sai3 lang5 thia*-ki*3 cheng3 lang5 an2-ni chi7-bu2 chi7-chu7 teh kong2 I, chiu7 chiah e5 che3-si-thau5 kap Hoat-li7-sai3 lang5 chhe ge5-iah8 beh liah8 I.  33). Ia5-soo chiu7 kong2, Goa2 iau2 u7 tiap-a2 ku2 kap lin2 ti7-teh, au7-lai5 beh to3-khi3 chiu7-kun7 chhe goa2 e5.  34). Lin2 beh chhe7 goa2, iah8 chhe7 boe7 tioh8; goa2 soo2 toa3 e5 soo2-chai7, lin2 boe7-oe7 kau3.  35). Iu5-thai3 lang5 chiu7 sa*-kap kong2, I beh ta2-loh8 khi3, ti3-kau3 lan2 chhe7 I boe7 tioh8? kiam2 beh chiu7-kun7 Hi-li7-ni5 tiong si3-soa*3 khia7-khi2 e5 Iu5-thai3 lang5, lai5 ka3-si7 Hi-li7-ni5 lang5 mah?  36). I soo2 kong2, Lin2 beh chhe7 goa2 boe7 tioh8; goa2 soo2 toa3 e5 soo2-chai7, lin2 boe7-oe7 kau3; che si7 sim2-mih8 oe7 ah?
	37). Tng choeh-ki5 e5 be2 jit8, chiu7-si7 siong7 toa7 e5 jit8, Ia5-soo khia7-teh, kio3 kong2, Na7 u7 chhui3-ta e5 lang5, tioh8 chiu7-kun7 goa2 lai5 lim.  38). Sin3 goa2 e5 lang5, chhin-chhiu*7 seng3-keng soo2 kong2, u7 oah8 chui2 e5 khoe, beh tui3 i e5 pak-lai7 lau5-chhut.  39). I kong2 an2-ni si7 chi2 sin3 I e5 lang5 soo2 beh siu7 e5 Seng3 Sin5; hit si5 be7 u7 siu*2-su3 Seng3 Sin5; in-ui7 Ia5-soo be7 u7 tit-tioh8 eng5-kng.  40). Cheng3 lang5 tiong u7-e5 thia*-ki*3 chiah e5 oe7 lai5 kong2, Chit lang5 chin-chia*3 si7 hit e5 sian-ti.  41). U7-e5 kong2, Chit lang5 chiu7-si7 Ki-tok. Na7-si7 u7-e5 kong2, Ki-tok kiam2 tui3 Ka-li7-li7 chhut mah?  42). Seng3-keng kiam2 bo5 kong2, Ki-tok si7 Tai7-pit8 e5 hoo7-e3, tui3 Tai7-pit8 e5 pun2 hui* Pek-li7-heng5 chhut mah?  43). Tui3 an2-ni cheng3 lang5 in-ui7 I lai5 hun-peng5.  44). Ki5-tiong u7 lang5 ai3 liah8 I; chong2-si7 bo5 lang5 he7 chhiu2.
	45). Ge5-iah8 chiu7 lai5 ki*3 chiah e5 che3-si-thau5 kap Hoat-li7-sai3 lang5; in chiu7 tui3 ge5-iah8 kong2, Sia*2-su7 bo5 toa3 I lai5?  45). Ge5-iah8 in3 kong2, Chiong5-lai5 be7 u7 lang5 kong2 oe7 chhin-chhiu*7 I an2-ni.  47). Hoat-li7-sai3 lang5 in3 kong2, Lin2 iah8 siu7 be5-hek8 mah?  48). Chiah e5 koa*-hu2 a2-si7 Hoat-li7-sai3 lang5, kiam2 u7 lang5 sin3 I?  49). Tok8-tok8 chiah-e5 m7 bat lut8-hoat e5 peh-si*3, si7 siu7 chiu3-choo2 e5.  50). In tiong-kan u7 Ni5-ko-ti2-boo2, chiu7-si7 cheng5 chiu7-kun7 Ia5-soo e5, ka7 in kong2,  51). Bo5 tai7-seng thia* lang5 e5 oe7, lai5 chai i e5 soo2 kia*5; lan2 e5 lut8-hoat kiam2 u7 teng7 i e5 choe7 mah?  52). In chiu7 in3 i kong2, Li2 iah8 si7 tui3 Ka-li7-li7 chhut mah? Li2 khi3 chha5-kho2, chiu7 chai Ka-li7-li7 bo5 chhut sian-ti.

[8]	Tak8 lang5 chiu7 to3-khi3 in tau; Ia5-soo khi3 Ka*-na2 soa*.  2). Thau3-cha2 koh kau3 ti7 tian7-nih8, peh-si*3 long2 chiu7-kun7 I; I chiu7 che7-teh lai5 ka3-si7 in.  3). Keng-hak8-su7 kap Hoat-li7-sai3 lang5 toa3 chit8 e5 hu7-jin5-lang5 lai5, si7 ti7 kia*5 kan-im5 e5 si5 hoo7 lang5 liah8-tioh8-e5;  4). i2-keng hoo7 i khia7 ti7 tiong-ng, in chiu7 tui3 Ia5-soo kong2, Sian-si*, chit e5 hu7-jin5-lang5 si7 tu2-tu2 kia*5 kan-im5 e5 si5 hoo7 lang5 liah8-tioh8.  5). Moo5-se ti7 lut8-hoat beng7-leng7 goan2 eng7 chioh8-thau5 tim3-si2 chit ho7 e5 hu7-jin5-lang5, ta* li2 kong2 chai*2-iu*7?  6). In kong2 an2-ni si7 beh chhi3 Ia5-soo, ai3 tit-tioh8 u7 phang7 thang ko3 I. Ia5-soo chiu7 a*3 io, eng7 chng2-thau5-a2 sia2-ji7 ti7 thoo5-kha.  7). In iu5-goan5 mng7 I bo5 soah. Ia5-soo chiu7 theng5 sin khi2-lai5, tui3 in kong2, Lin2 tiong-kan bo5 choe7 e5 lang5 thang tai7-seng eng7 chioh8-thau5 tim3 i.  8). Chiu7 koh a*3 io, eng7 chng2-thau5-a2 sia2-ji7 ti7 thoo5-kha.  9). In thia*-liau2, tui3 lau7 kau3 siau3-lian5, chit8-e5 chit8-e5 long2 chhut-khi3; chi2-u7 Ia5-soo ka-ki7 ti7-teh, hu7-jin5-lang5 iu5-goan5 khia7 ti7 tiong-ng.  10). Ia5-soo theng5 sin khi2-lai5 ka7 i kong2, Hu7-jin5-lang5 ah, in ti7 ta2-loh8? Bo5 lang5 teng7 li2 e5 choe7 mah?  11). I kong2, Chu2 ah, bo5. Ia5-soo kong2, Goa2 iah8 bo5 teng7 li2 e5 choe7; khi3 ah; ta* i2-au7 boh8-tit koh hoan7-choe7.
	12). Ia5-soo koh ka7 cheng3 lang5 kong2, Goa2 si7 se3-kan e5 kng; te3 goa2 e5 lang5 bo5 kia*5 ti7 am3, hoan2-tng2 beh u7 oah8-mia7 e5 kng.  13). Hoat-li7-sai3 lang5 chiu7 ka7 I kong2, Li2 ui7-tioh8 pun2-sin choe3 kan-cheng3; li2 e5 kan-cheng3 m7 si7 chin.  14). Ia5-soo in3 kong2, Goa2 sui-bong2 ui7-tioh8 pun2-sin choe3 kan-cheng3, goa2 e5 kan-cheng3 iah8 si7 chin; in-ui7 goa2 chai pun2-sin tui3 ta2-loh8 lai5, tui3 ta2-loh8 khi3.  15). Lin2 chiau3 jiok8-the2 gi2-toan3 lang5; goa2 bo5 gi2-toan3 lang5.  16). Goa2 chiu7 na7 gi2-toan3, goa2 e5 gi2-toan3 si7 chin; in-ui7 goa2 m7 si7 ka-ki7 ti7-teh, si7 goa2 kap chhe goa2 e5 Pe7 sa*-kap ti7-teh.  17). Koh ti7 lin2 e5 lut8-hoat u7 ki3-chai3, Nng7 lang5 e5 kan-cheng3 chiu7-si7 chin.  18). Goa2 si7 ui7-tioh8 ka-ki7 choe3 kan-cheng3, chhe goa2 e5 Pe7 iah8 ui7-tioh8 goa2 kan-cheng3.  19).  In chiu7 ka7 i kong2, Li2 e5 Pe7 ti7 ta2-loh8? Ia5-soo in3 kong2, Lin2 m7 bat goa2, iah8 m7 bat goa2 e5 Pe7; lin2 na7 bat goa2, chiu7 iah8 bat goa2 e5 Pe7.  20). Ia5-soo ti7 tian7-nih8 ka3-si7 lang5, ti7 khoo3-pang5 lai7 kong2 chiah e5 oe7; iah8 bo5 lang5 liah8 I, in-ui7 I e5 si5 iau2-be7 kau3.
	21). Ia5-soo koh ka7 in kong2, Goa2 beh khi3 lah, lin2 beh chhe7 goa2, iah8 beh si2 ti7 lin2 e5 choe7; goa2 khi3 e5 soo2-chai7, lin2 boe7-oe7 kau3.  22). Iu5-thai3 lang5 chiu7 kong2, I kong2, Goa2 khi3 e5 soo2-chai7, lin2 boe7-oe7 kau3, kiam2 si7 beh chu7-chin7 mah?  23). Ia5-soo ka7 in kong2, Lin2 si7 tui3 e7-bin7, goa2 si7 tui3 teng2-bin7; lin2 si7 tui3 chit se3-kan; goa2 m7 si7 tui3 chit se3-kan.  24). Soo2-i2 goa2 u7 ka7 lin2 kong2, lin2 beh si2 ti7 lin2 e5 choe7; in-ui7 lin2 na7 m7 sin3 goa2 si7 I, chiu7 lin2 beh si2 ti7 lin2 e5 choe7.  25). In chiu7 ka7 I kong2, Li2 si7 chi7-chui7? Ia5-soo ka7 in kong2, Chiu7-si7 goa2 tui3 khi2-thau5 soo2 ka7 lin2 kong2 e5.  26). Goa2 u7 choe7-choe7 hang7 beh gi7-lun7 lin2, beh phoa*3-toan3 lin2; tok8-tok8 chhe goa2 e5 si7 chin; goa2 soo2 tui3 I thia*-ki*3 e5, chiu7 thoan5 hoo7 se3-kan.  27). In m7 chai I soo2 tui3 in kong2 e5 si7 chi2 Pe7.  28). Ia5-soo chiu7 kong2, Lin2 ku2-khi2 Jin5-chu2 e5 si5, chiu7 chai goa2 si7 I, iah8 goa2 soo2 kia*5 e5 bo5 chit8 hang7 tui3 ka-ki7; si7 chiau3 Pe7 soo2 ka3-si7 goa2 e5, lai5 kong2 chiah-e5.  29). Chhe goa2 e5 kap goa2 ti7-teh; I bo5 pang3 goa2 ka-ki7 ti7-teh; in-ui7 goa2 siong5-siong5 kia*5 I soo2 hoa*-hi2 e5.  30). Tng Ia5-soo kong2 chiah e5 oe7 e5 si5, choe7-choe7 lang5 sin3 I.
	31). Ia5-soo chiu7 tui3 sin3 I e5 Iu5-thai3 lang5 kong2, Lin2 na7 siong5-siong5 tiam3 ti7 goa2 e5 to7-li2, chiu7 chin-chia*3 si7 goa2 e5 hak8-seng;  32). Lin2 beh bat chin-li2, iah8 chin-li2 beh hoo7 lin2 chu7-iu5.  33). In in3 I kong2, Goan2 chiah-e5 si7 A-pek-lah8-han2 e5 hoo7-e3, chiong5-lai5 be7 bat choe3 lang5 e5 loo5-chai5; li2 chai*2-iu*7 kong2, Lin2 beh tit-tioh8 chu7-iu5 ah?  34). Ia5-soo in3 kong2, Goa2 sit8-sit8 ka7 lin2 kong2, Ki*3-na7 hoan7 choe7 e5, chiu7-si7 choe7 e5 loo5-chai5.  35). Loo5-chai5 bo5 eng2-eng2 toa3 ti7 ke-lai7; kia*2 chiu7 eng2-eng2 toa3.  36). Soo2-i2 Kia*2 na7 hoo7 lin2 chu7-iu5, lin2 chiu7 chin-chia*3 chu7-iu5.  37). Goa2 chai lin2 si7 A-pek-lah8-han2 e5 hoo7-e3; tok8-tok8 lin2 ai3 beh thai5 goa2, in-ui7 goa2 e5 to7-li2 bo5 chun5 ti7 lin2 e5 sim.  38). Goa2 tui3 goa2 e5 Pe7 khoa*3-ki*3 e5, goa2 chiu7 kong2 i; lin2 tui3 lin2 e5 pe7 thia*-ki*3 e5, lin2 chiu7 kia*5 i.  39). In in3 I kong2, Goan2 e5 pe7 chiu7-si7 A-pek-lah8-han2. Ia5-soo ka7 in kong2, Lin2 na7 si7  A-pek-lah8-han2 e5 kia*2, chiu7 beh kia*5 A-pek-lah8-han2 e5 soo2 kia*5.  40). Ta* goa2 si7 chiong goa2 tui3 Siong7-te3 soo2 thia* e5 chin-li2 lai5 ka7 lin2 kong2 e5 lang5, iah8 lin2 ai3 beh thai5 goa2; che m7 si7 A-pek-lah8-han2 e5 soo2 kia*5.  41). Lin2 si7 kia*5 lin2 e5 pe7 e5 soo2 kia*5. In ka7 I kong2, Goan2 m7 si7 tui3 kan-im5 lai5 si*; goan2 u7 chit8 e5 Pe7, chiu7-si7 Siong7-te3.  42). Ia5-soo ka7 in kong2, Na7 si7 Siong7-te3 choe3 lin2 e5 Pe7, lin2 chiu7 thia*3 goa2; in-ui7 goa2 si7 tui3 Siong7-te3 chhut; iah8 lai5 kau3 chia, m7 si7 chu7-choan lai5, si7 I chhe goa2.  43). Lin2 bo5 beng5 goa2 e5 oe7 si7 chai*2-iu*7? Si7 in-ui7 lin2 boe7-oe7 thia* goa2 e5 to7-li2.  44). Lin2 soo2 tui3 i chhut e5 pe7, chiu7-si7 Moo5-kui2; lin2 e5 pe7 e5 su-iok8, lin2 ai3 beh kia*5 i. I tui3 khi2-thau5 choe3 thai5-lang5 e5, bo5 khia7-tiau5 ti7 chin-li2, in-ui7 i lai7-bin7 bo5 chin-li2. I kong2 peh8-chhat8 e5 si5, chiu7-si7 tui3 ka-ki7 soo2 u7 e5 lai5 kong2; in-ui7 i si7 peh8-chhat8 e5, iah8 choe3 peh8-chhat e5 pe7.  45). In-ui7 goa2 kong2 chin-li2, lin2 m7 sin3 goa2.  46). Lin2 tiong-kan chi7-chui7 gi2 goa2 u7 choe7? Goa2 na7 kong2 chin-li2, lin2 sia*2-su7 m7 sin3 goa2?  47). Tui3 Siong7-te3 chhut-e5 thia* Siong7-te3 e5 oe7; lin2 soo2-i2 m7 thia*, in-ui7 lin2 m7 si7 tui3 Siong7-te3 chhut.  48). Iu5-thai3 lang5 in3 I kong2, Goan2 kong2 li2 si7 Sat-ma2-li7-a lang5, koh hoan7-tioh8 kui2, kiam2 bo5 chin tioh8?  49). Ia5-soo in3 kong2, Goa2 m7 si7 hoan7-tioh8 kui2; goa2 si7 chun-keng3 goa2 e5 Pe7, na7-si7 lin2 bu2-ban7 goa2.  50). Goa2 bo5 kiu5 ka-ki7 e5 eng5-kng; u7 chit8-e5 teh thoe3 goa2 kiu5 koh sim2-phoa*3 e5.  51). Goa2 sit8-sit8 ka7 lin2 kong2, Lang5 na7 siu2 goa2 e5 to7-li2, chiu7 eng2-oan2 bo5 ki*3-tioh8 si2.  52). Iu5-thai3 lang5 ka7 I kong2, Ta* goan2 chai li2 si7 hoan7-tioh8 kui2. A-pek-lah8-han2 si2, chiah e5 sian-ti iah8 si2, na7-si7 li2 kong2, Lang5 na7 siu2 goa2 e5 to7-li2, chiu7 eng2-oan2 bo5 si2.  53). Li2 kiam2 pi2 goan2 e5 choo2 A-pek-lah8-han2 khah toa7 mah? i i2-keng si2, chiah e5 sian-ti iah8 si2, li2 ka-ki7 sng3 choe3 sim2-mih8 lang5 ah?  54). Ia5-soo in3 kong2, Goa2 na7 eng5-kng ka-ki7, goa2 e5 eng5-kng chiu7 m7 chiu*7-sng3; eng5-kng goa2 e5 si7 goa2 e5 Pe7; chiu7-si7 lin2 soo2 kong2 choe3 lin2 e5 Siong7-te3 e5.  55). Lin2 m7 bat I; tok8-tok8 goa2 bat I; goa2 na7 kong2, M7 bat I, chiu7 goa2 si7 peh8-chhat8 chhin-chhiu*7 lin2; tok8-tok8 goa2 bat I, iah8 siu2 I e5 to7-li2.  56). Lin2 e5 choo2 A-pek-lah8-han2 kek8 hoa*-hi2, si7 beh khoa*3-ki*3 goa2 e5 jit8-chi2; khoa*3-ki*3, chiu7 hoa*-hi2.  57). Iu5-thai3 lang5 chiu7 tui3 I kong2, Li2 be7 chiu*7 goo7-chap8 he3, kiam2 bat khoa*3-ki*3 A-pek-lah8-han2 mah?  58). Ia5-soo ka7 in kong2, Goa2 sit8-sit8 ka7 lin2 kong2, Be7 u7 A-pek-lah8-han2, goa2 chiu7 ti7-teh.  59). In chiu7 theh8 chioh8-thau5 beh tim3 I; na7-si7 Ia5-soo ka-ki7 un2-bat8, tui3 tian7-tng5 chhut-khi3.

[9]	Ia5-soo kia*5 ke3 e5 si5, khoa*3-ki*3 chit8 lang5 chhut-si3 chiu7 chhi*-mi5.  2). I e5 hak8-seng mng7 I kong2, Liap8-pi2, chit lang5 chhut-si3 chiu7 chhi*-mi5, tui3 chi7-chui7 hoan7-choe7, si7 i pun2-sin, a2-si7 i e5 pe7-bu2 ah?  3). Ia5-soo in3 kong2, Chit lang5 bo5 hoan7-choe7, i e5 pe7-bu2 iah8 bo5; tok8-tok8 beh eng7 i lai5 hian2-beng5 Siong7-te3 e5 soo2 choe3.  4). Si5 iau2 si7 jit8-si5, lan2 tioh8 choe3 chhe goa2 e5 e5 kang; mi5-si5 beh kau3, hit tiap8 chiu7 bo5 lang5 oe7 choe3 kang.  5). Goa2 ti7 se3-kan e5 si5, si7 se3-kan e5 kng. Chiah e5 oe7 kong2-liau2, chiu7 phui3 noa7 ti7 thoo5-kha, eng7 noa7 kiau2 thoo5, eng7 thoo5 koo5 chhi*-mi5 lang5 e5 bak8-chiu, ka7 i kong2, Khi3 soe2 ti7 Se-lo5-a e5 ti5. (Se-lo5-a, hoan-ek8 chiu7-si7 Hong7-chhe).  7). I chiu7 khi3 soe2, to3-tng2-lai5 i2-keng oe7 khoa*3-ki*3.  8). I e5 chhu3-pi* kap peng5-soo3 khoa*3-ki*3 i choe3 khit-chiah8 e5, kong2, chit lang5 kiam2 m7 si7 che7-teh lai5 kiu5-khit e5 mah?  9). U7 lang5 kong2, Chiu7-si7 i; u7 lang5 kong2, M7 si7, si7 chhin-chhiu*7 i na7-tia*7. I ka-ki7 kong2, Goa2 chiu7-si7.  10). In chiu7 ka7 i kong2, Li2 e5 bak8-chiu chai*2-iu*7 tit-tioh8 khui?  11). I in3 kong2, Hit e5 mia5 kio3 Ia5-soo e5 kiau2 thoo5 koo5 goa2 e5 bak8-chiu, ka7 goa2 kong2, Khi3 Se-lo5-a soe2; goa2 sui5-si5 khi3 soe2, chiu7 tit-tioh8 khoa*3-ki*3.  12). In chiu7 ka7 i kong2, Hit lang5 ti7 ta2-loh8? I kong2, Goa2 m7 chai.
	13). In chhoa7 hit-e5 peng5-soo3 chhi*-mi5 e5 khi3 ki*3 Hoat-li7-sai3 lang5.  14). Ia5-soo kiau2 thoo5 lai5 khui i e5 bak8-chiu e5 jit8 si7 an-hioh-jit8.  15). Soo2-i2 Hoat-li7-sai3 lang5 iah8 mng7 i si7 chai*2-iu*7 tit-tioh8 khoa*3-ki*3. I chiu7 ka7 in kong2, I chiong thoo5-be5 he7 ti7 goa2 e5 bak8-chiu, goa2 khi3 soe2, chiu7 khoa*3-ki*3.  16). Hoat-li7-sai3 lang5 tiong u7-e5 kong2, Chit lang5 bo5 siu2 an-hioh-jit8, m7 si7 tui3 Siong7-te3 lai5. U7-e5 kong2, U7 choe7 e5 lang5 thai2 oe7 kia*5 chit ho7 sin5-jiah ah? In tui3 an2-ni hun-peng5.  17). In koh ka7 chhi*-mi5 lang5 kong2, I i2-keng khui li2 e5 bak8-chiu, li2 kong2 I si7 sim2-mih8 ho7 lang5? I kong2, Si7 sian-ti lang5.  18). Iu5-thai3 lang5 m7 sin3 i peng5-soo3 chhi*-mi5, oe7 koh khoa*3-ki*3; kau3 kio3 tit-tioh8 khoa*3-ki*3 e5 e5 pe7-bu2 lai5,  19). chiu7 mng7 in kong2, Chit-e5 si7 lin2 e5 kia*2, chiu7-si7 lin2 soo2 kong2 chhut-si3 chhi*-mi5 e5 mah? ta* i chai*2-iu*7 oe7 khoa*3-ki*3?  20). I e5 pe7-bu2 in3 kong2, I si7 goan2 e5 kia*2, chhut-si3 chhi*-mi5, goan2 chai; ta* i chai*2-iu*7 tit-tioh8 khoa*3-ki*3, goan2 m7 chai;  21). chi7-chui7 khui i e5 bak8-chiu, goan2 iah8 m7 chai; i toa7-han3 lah; mng7 i, i beh ka-ki7 kong2.  22). I e5 pe7-bu2 kong2 an2-ni, si7 in-ui7 kia* Iu5-thai3 lang5; in-ui7 Iu5-thai3 lang5 i2-keng u7 teng7 iok, na7 u7 jin7 Ia5-soo choe3 Ki-tok e5, tioh8 kek-chhut hoe7-tng5.  23). Soo2-i2 i e5 pe7-bu2 kong2, I toa7-han3 lah; thang mng7 i.  24). In chiu7 koh kio3 peng5-soo3 chhi*-mi5 e5, ka7 i kong2, Tioh8 kui eng5-kng Siong7-te3; goan2 chai chit lang5 si7 u7 choe7 e5 lang5.  25). I chiu7 in3 kong2, I si7 u7 choe7 e5 lang5 a2 m7 si7, goa2 m7 chai; chi2-u7 chai chit8 hang7, chiu7-si7 goa2 cheng5 chhi*-mi5, hian7-kim oe7 khoa*3-ki*3.  26). In chiu7 ka7 i kong2, I ka7 li2 choe3 sim2-mih8? an3-chai*2-iu*7 khui li2 e5 bak8-chiu?  27). In3 kong2, Goa2 i2-keng ka7 lin2 kong2, lin2 m7 thia*; sia*2-su7 ai3 koh thia*? kiam2 si7 lin2 iah8 ai3 choe3 I e5 hak8-seng mah?  28). In chiu7 me7 i, kong2, Li2 chiu7-si7 I e5 hak8-seng; goan2 si7 Moo5-se e5 hak8-seng. Siong7-te3 u7 tui3 Moo5-se kong2 oe7, si7 goan2 soo2 chai; tok8-tok8 chit lang5, goan2 m7 chai I tui3 ta2-loh8 lai5.  30). Hit lang5 in3 kong2, Che chiu7 ki5 lah, I khui goa2 e5 bak8-chiu, iah8 lin2 m7 chai I tui3 ta2-loh8 lai5.  31). Lan2 chai Siong7-te3 bo5 thia* u7 choe7 e5 lang5; tok8-tok8 lang5 na7 keng3-pai3 Siong7-te3 lai5 kia*5 I e5 chi2-i3, I chiu7 thia* i.  32). Tui3 koo2-cha2 i2-lai5, be7 bat thia*-ki*3 chhut-si3 chhi*-mi5 e5, u7 lang5 khui i e5 bak8-chiu.  33). Chit lang5 na7 m7 si7 tui3 Siong7-te3 lai5, chiu7 bo5 soo2 oe7 choe3.  34). In chiu7 in3 i, kong2, Li2 choan5-jian5 chhut-si3 ti7 choe7-ok tiong, hoan2-tng2 ka3-si7 goan2 mah? Chiu7 kek i chhut.
	35). Ia5-soo thia*-ki*3 in kek i chhut; au7-lai5 chhe7-tioh8 i, chiu7 kong2, Li2 sin3 Siong7-te3 e5 Kia*2 mah?  36). I in3 kong2, Chu2 ah, I si7 chi7-chui7, hoo7 goa2 sin3 I?  37). Ia5-soo ka7 i kong2, Li2 bat khoa*3-ki*3 I, hian7-chai7 kap li2 kong2 oe7 e5, chiu7-si7.  38). I chiu7 kong2, Chu2 ah, goa2 sin3. Chiu7 pai3 I.  39). Ia5-soo kong2, Goa2 in-ui7 sim2-phoa*3 lim5-kau3 chit se3-kan, hoo7 boe7 khoa*3-ki*3 e5 lang5 khoa*3-ki*3; ia7 khoa*3-ki*3 e5 lang5 pi*3-choe3 chhi*-mi5.  40). Kap I sa*-kap ti7-teh e5 Hoat-li7-sai3 lang5 thia*-ki*3 chiah e5 oe7, chiu7 ka7 I kong2, Chong2 bo5 goan2 iah8 chhi*-mi5 mah?  41). Ia5-soo ka7 in kong2, Lin2 na7 chhi*-mi5, chiu7 bo5 choe7; ta* lin2 kong2, Goan2 khoa*3-ki*3; chiu7 lin2 e5 choe7 tia*7-tia*7 ti7-teh.

[10]	Goa2 sit8-sit8 ka7 lin2 kong2, Jip8 iu*5-tiau5, bo5 tui3 hit e5 mng5, lai5 tui3 pat8 soo2-chai7 poa*5-ke3 e5, si7 chhat8, si7 kiong5-to7.  2). Tui3 mng5 jip8 e5, si7 iu*5 e5 bok8-chia2.  3). Koo3 mng5 e5 ka7 i khui; iu*5 thia* i e5 sia*; chiu7 sui5 mia5 kio3 ka-ki7 e5 iu*5, chhoa7 in chhut.  4). I2-keng chiong ka-ki7 e5 iu*5 long2 pang3 i chhut-khi3, chiu7 choe3-thau5 kia*5, iu*5 iah8 te3 i; in-ui7 jin7-tit i e5 sia*.  5). Koat-toan3 bo5 te3 si*-hun7 lang5, chiu7-si7 siam2-pi7 i; in-ui7 boe7 jin7-tit si*-hun7 lang5 e5 sia*.  6). Ia5-soo eng7 chit e5 phi3-ju7 ka7 in kong2; in m7 chai I soo2 ka7 in kong2 e5 si7 sim2-mih8.
	7). Soo2-i2 Ia5-soo koh ka7 in kong2, Goa2 sit8-sit8 ka7 lin2 kong2, Goa2 chiu7-si7 iu*5-tiau5 e5 mng5.  8). Ki*3-na7 tai7-seng goa2 lai5 e5 si7 chhat8, si7 kiong5-to7; na7-si7 iu*5 bo5 thia* in.  9). Goa2 chiu7-si7 mng5; na7 u7 tui3 goa2 jip8 e5, beh tit-tioh8 kiu3, koh beh chhut jip8, iah8 beh tit-tioh8 chhau2-liau7.  10). Chhat8 lai5, bo5 m7 si7 ai3 thau, ai3 thai5, ai3 biat8-bo5; goa2 lai5 si7 beh hoo7 in u7 oah8, koh u7 hong-seng7.  11). Goa2 chiu7-si7 ho2 e5 bok8-chia2; ho2 e5 bok8-chia2 ui7-tioh8 iu*5 pang3-sak si*3-mia7.  12). Choe3 chhia*3-kang e5, m7 si7 choe3 bok8-chia2, iu*5 ia7 m7 si7 i ka-ki7 e5 iu*5; khoa*3-ki*3 chhai5-long5 lai5, pang3-sak iu*5 chiu7 to5-chau2, chhai5-long5 ka7 in, koa*2-soa*3 in; che si7 in-ui7 i choe3 chhia*3-kang, bo5 koan-sim ti7 iu*5.  14). Goa2 si7 ho2 e5 bok8-chia2; goa2 bat hiah e5 siok8 goa2 e5, siok8 goa2 e5 iah8 bat goa2.  15). Chhin-chhiu*7 Pe7 bat goa2, goa2 bat Pe7 chit8 iu*7; koh goa2 ui7-tioh8 iu*5 pang3-sak si*3-mia7.  16). Goa2 iau2 u7 iu*5, m7 si7 siok8 chit tiau5 e5; goa2 tek-khak tioh8 chhoa7 in lai5, in iah8 beh thia* goa2 e5 sia*; koh beh chia*5 choe3 chit8 kun5, kui chit8 e5 bok8-chia2.  17). Soo2-i2 Pe7 thia*3 goa2, in-ui7 goa2 pang3-sak goa2 e5 si*3-mia7, thang koh hok8-to3 i.  18). Bo5 lang5 tui3 goa2 chhu2 i, si7 goa2 ka-ki7 pang3-sak i. Goa2 u7 koan5 thang pang3-sak iah8 u7 kaon5 thang hok8-to3. Che si7 goa2 tui3 goa2 e5 Pe7 soo2 siu7 e5 beng7-leng7.
	19). In-ui7 chiah e5 oe7 Iu5-thai3 lang5 e5 tiong-kan koh u7 hun-peng5.  20). Ki5-tiong choe7-choe7 lang5 kong2, I hoan7-tioh8 kui2, teh hoat-kong5; mih-sai2 thia* I ah?  21). Koh u7 lang5 kong2, Che m7 si7 hoan7-tioh8 kui2 e5 lang5 e5 oe7. Kui2 kiam2 oe7 khui chhi*-mi5 lang5 e5 bak8-chiu mah?
	22). Ti7 Ia5-loo7-sat-leng2, u7 hian3-tian7 choeh, si7 tang-thi* si5;  23). Ia5-soo ti7 tian7-nih8, kia*5 ti7 Soo2-lo5-bun5 e5 leng2-long5.  24). Iu5-thai3 lang5 ui5-lui5, lai5 ka7 I kong2, Li2 hoo7 goan2 e5 sim tiu5-tu5, beh kau3 sim2-mih8 si5 ah?  25). Li2 na7 si7 Ki-tok, tioh8 beng5-beng5 ka7 goan2 kong2. Ia5-soo in3 kong2, Goa2 bat ka7 lin2 kong2, na7-si7 lin2 m7 sin3; goa2 ti7 goa2 e5 Pe7 e5 mia5 soo2 kia*5 e5 su7, chiah-e5 si7 choe3 goa2 e5 kan-cheng3.  26). Na7-si7 lin2 m7 sin3, in-ui7 lin2 m7 si7 goa2 e5 iu*5.  27). Goa2 e5 iu*5 thia* goa2 e5 sia*, goa2 bat in, in iah8 te3 goa2;  28). koh goa2 hoo7 in u7 eng2-oah8; in koat-toan3 eng2-oan2 boe7 tim5-lun5; bo5 chit8-e5 oe7 tui3 goa2 e5 chhiu2 chhiu*2 in khi3.  29). Goa2 e5 Pe7, chiu7-si7 eng7 iu*5 hoo7 goa2 e5, khah toa7 ban7-hang7-u7; bo5 chit8-e5 oe7 tui3 Pe7 e5 chhiu2 chhiu*2-khi3.  30). Goa2 kap Pe7 si7 chit8-e5.  31). Iu5-thai3 lang5 koh theh8 chioh8-thau5 ai3 tim3 I.  32). Ia5-soo in3 kong2, Goa2 tui3 Pe7 eng7 choe7-choe7 ho2 su7 hoo7 lin2 khoa*3; ki5-tiong ui7-tioh8 ta2-loh8 chit8 hang7, eng7 chioh8-thau5 tim3 goa2?  33). Iu5-thai3 lang5 in3 I kong2, Goan2 eng7 chioh8 tim3 li2, m7 si7 ui7-tioh8 ho2 su7, chiu7-si7 ui7-tioh8 siat-tok8; in-ui7 li2 si7 lang5, iah8 ka-ki7 liah8 choe3 Siong7-te3.  34). Ia5-soo in3 kong2, Lin2 e5 lut8-hoat kiam2 bo5 ki3-chai3, kong2, Goa2 kong2 lin2 si7 siong7-te3 mah?  35). Ki3-jian5 kong2 hong7 Siong7-te3 e5 oe7 e5 choe3 siong7-te3, (iah8 seng3-keng boe7-oe7 hoe3-bo5), ta* lun7 Pe7 soo2 hun-piat choe3 seng3, chhe I jip8 se3-kan e5, lin2 chiu7 kong2, Li2 teh siat-tok8 mah? in-ui7 goa2 kong2, Goa2 si7 Siong7-te3 e5 Kia*2.  37). Goa2 na7 bo5 kia*5 goa2 e5 Pe7 e5 su7, chiu7 boh8-tit sin3 goa2.  38). Goa2 na7 kia*5 i, sui-bong2 m7 sin3 goa2, tioh8 sin3 hiah e5 su7; hoo7 lin2 ia7 chai ia7 beng5-pek8 Pe7 tiam3-ti7 goa2, goa2 tiam3-ti7 Pe7.  39). In koh-chai3 beh liah8 Ia5-soo, I chiu7 thoat-li7 in e5 chhiu2 khi3.
	40). Koh khi3 Iok-tan3 goa7, kau3 Iok-han7 khi2-thau5 kia*5 soe2-le2 e5 soo2-chai7, toa3 hia khia7-khi2.  41). Lang5 choe7-choe7 chiu7-kun7 I; koh kong2, Iok-han7 long2 bo5 kia*5 sin5-jiah, tok8-tok8 Iok-han7 soo2 kong2 chi2 chit lang5 e5, long2 si7 chin.  42). Ti7 hia lang5 choe7-choe7 sin3 I.

[11]	U7 chit8 lang5, mia5 Liap8-sat-loo7, phoa3-pi*7; i khia7 ti7 Pek-tai7-ni5, chiu7-si7 Ma2-li7-a kap i e5 chi2-be7 Ma2-tai7 e5 hiu*-sia7.  2). Chit e5 Ma2-li7-a chiu7-si7 bat eng7 hiu*-iu5 boah Chu2, eng7 i e5 thau5-mng5 chhit Chu2 e5 kha e5, i e5 hia*-ti7 Liap8-sat-loo7 phoa3-pi*7.  3). In nng7 e5 chi2-be7 chiu7 chhe lang5 khi3 chhe7 Ia5-soo, kong2, Chu2 ah, li2 soo2 thia*3 e5 lang5 phoa3-pi*7 lah.  4). Ia5-soo thia*-ki*3 chiu7 kong2, Chit e5 pi*7 put-ti3 kau3 si2, chiu7-si7 ui7-tioh8 Siong7-te3 e5 eng5-kng, hoo7 Siong7-te3 e5 Kia*2 tui3 chit-e5 tit-tioh8 eng5-kng.  5). Ta* Ma2-tai7, kap i e5 chi2-be7, kap Liap8-sat-loo7, long2 si7 Ia5-soo soo2 thia*3 e5 lang5.  6). Ki3-jian5 thia*-ki*3 i phoa3-pi*7, chiu7 ti7 soo2 toa3 e5 soo2-chai7 iu5-goan5 toa3 nng7 jit8.  7). Au7-lai5 chiu7 ka7 hak8-seng kong2, Lan2 koh lai5 khi3 Iu5-thai3.  8). Hak8-seng ka7 I kong2, Liap8-pi2, kun7-lai5 Iu5-thai3 lang5 ai3 beh eng7 chioh8-thau5 tim3 li2; li2 iau2 beh koh khi3 hia mah?  9). Ia5-soo in3 kong2, Chit8 jit8 kiam2 bo5 lak8 si5 mah? Lang5 na7 jit8-si5 kia*5, chiu7 boe7 tak-tioh8, in-ui7 khoa*3-ki*3 chit se3-kan e5 kng.  10). Chong2-si7 lang5 na7 mi5-si5 kia*5, chiu7 tak-tioh8, in-ui7 lai7-tiong bo5 kng.  11). Kong2 soah, koh ka7 in kong2, Lan2 e5 peng5-iu2 Liap8-sat-loo7 teh khun3; goa2 khi3 si7 beh kio3 i chhi*2.  12). Hak8-seng kong2, Chu2 ah, i na7 teh khun3, chiu7 oe7 ho2.  13). Ia5-soo soo2 kong2 si7 chi2 i si2; na7-si7 in liah8-chun2 si7 chi2 i an-bin5 teh khun3.  14). Soo2-i2 Ia5-soo beng5-beng5 ka7 in kong2, Liap8-sat-loo7 si2 lah.  15). Goa2 iah8 ui7-tioh8 lin2 hoa*-hi2, in-ui7 goa2 bo5 ti7 hia, si7 beh hoo7 lin2 sin3; chong2-si7 lan2 lai5 khi3 chiu7-kun7 i.  16). To-ma2, chheng Te2-thoo2-ma2 e5, chiu7 ka7 tang5 choe3 hak8-seng e5 lang5 kong2, Lan2 chiah-e5 iah8 lai5 khi3, kap I sa*-tang5 si2.
	17). Ia5-soo kau3 e5 si5, Liap8-sat-loo7 ti7 bong7-nih8 i2-keng si3 jit8 lah.  18). Pek-tai7-ni5 kun7 Ia5-loo7-sat-leng2, sa*-li7 iok-liong7 goo7 li2;  19). u7 Iu5-thai3 choe7-choe7 lang5 i2-keng chiu7-kun7 Ma2-tai7 Ma2-li7-a, beh ui7-tioh8 in e5 hia*-ti7 lai5 an-ui3 in.  20). Ma2-tai7 thia*-ki*3 Ia5-soo lai5, chiu7 khi3 chih I; Ma2-li7-a iu5-goan5 che7 ti7 chhu3-lai7.  21). Ma2-tai7 tui3 Ia5-soo kong2, Chu2 ah, li2 na7 ti7 chia, goa2 e5 hia*-ti7 chiu7 boe7 si2.  22). Goa2 ta* iah8 chai ki*3-na7 li2 tui3 Siong7-te3 kiu5 e5, Siong7-te3 beh hoo7 li2.  23). Ia5-soo ka7 i kong2, Li2 e5 hia*-ti7 beh koh-oah8.  24). Ma2-tai7 ka7 I kong2, Goa2 chai boat8-jit7, koh-oah8 e5 si5, i beh koh-oah8.  25). Ia5-soo ka7 i kong2, Koh-oah8 kap oah8-mia7 si7 chai7-ti7 goa2; sin3 goa2 e5 lang5 sui-bong2 si2, iau2-ku2 beh oah8;  26). ki*3-na7 oah8 lai5 sin3 goa2 e5 lang5 eng2-eng2 boe7 si2. Li2 sin3 chit-e5 mah?  27). I ka7 I kong2, Chu2 ah, si7 lah, goa2 i2-keng sin3 li2 si7 Ki-tok, Siong7-te3 e5 Kia*2, chiu7-si7 lai5 jip8 se3-kan e5.  28). Kong2 soah, chiu7 to3-khi3, am3-chi*7 kio3 i e5 chi2-be7 Ma2-li7-a, kong2, Sian-si* lai5 lah, teh kio3 li2.  29). Ma2-li7-a thia*-ki*3, kin2-kin2 khi2-lai5, khi3 chiu7-kun7 I.  30). Hit tiap8 Ia5-soo iau2-be7 jip8 hiu*-sia7, iau2 ti7 Ma2-tai7 chih I e5 soo2-chai7.  31). Hiah-e5 kap Ma2-li7-a ti7 chhu3-lai7 teh an-ui3 i e5 Iu5-thai3 lang5, khoa*3-ki*3 i kin2-kin2 khi2-lai5 chhut-khi3, chiu7 te3 i, phah-sng3 i beh khi3 bong7-nih8 thi5-khau3.  32). Ma2-li7-a kau3 Ia5-soo soo2 ti7-teh e5 soo2-chai7, khoa*3-ki*3 I, chiu7 phak ti7 I e5 kha-e7, ka7 I kong2, Chu2 ah, li2 na7 ti7 chia, goa2 e5 hia*-ti7 chiu7 boe7 si2.  33). Ia5-soo khoa*3-ki*3 i thi5-khau3, koh kap i sa*-kap lai5 e5 Iu5-thai3 lang5 iah8 thi5-khau3, chiu7 chin chhoeh-sim, koh toa7 ju5-loan7,  34). kong2, Lin2 he7 i ti7 sim2-mih8 soo2-chai7? In chiu7 ka7 I kong2, Chu2 ah, lai5 khi3 khoa*3.  35). Ia5-soo lau5 bak8-sai2.  36). Iu5-thai3 lang5 chiu7 kong2, Li2 khoa*3, I thia*3 chit lang5 kau3 an2-ni!  37). Ki5-tiong u7-e5 kong2, I bat khui chhi*-mi5 lang5 e5 bak8-chiu, kiam2 boe7 hoo7 chit lang5 bo5 si2 mah?  38). Ia5-soo koh chhoeh-sim kau3 bong7-nih8. Hit e5 bong7 si7 chioh8-tong7, u7 chit8 te3 chioh8 that he7-teh.  39). Ia5-soo kong2, Soa2-khui hit te3 chioh8. Si2 lang5 e5 chi2-be7 Ma2-tai7 ka7 I kong2, Chu2 ah, ta* chhau3 lah; i2-keng si2 si3 jit8 lah.  40). Ia5-soo ka7 i kong2, Goa2 kiam2 bo5 ka7 li2 kong2, li2 na7 sin3, oe7 khoa*3-ki*3 Siong7-te3 e5 eng5-kng mah?  41). In chiu7 soa2-khui hit te3 chioh8. Ia5-soo kiah8 bak8 ng3 thi*, kong2, Pe7 ah, Goa2 kam2-sia7 li2, in-ui7 li2 i2-keng thia* goa2.  42). Goa2 chai li2 siong5-siong5 thia* goa2; tok8-tok8 goa2 kong2 an2-ni, si7 ui7-tioh8 chiu-ui5 teh khia7 e5 cheng3 lang5, hoo7 in sin3 li2 chhe goa2.  43). Kong2 soah, chiu7 toa7 sia* au5-kio3, kong2, Liap8-sat-loo7, chhut-lai5.  44). Si2 lang5 chiu7 chhut-lai5, chhiu2 kha chat poo3, bin7 pau kun. Ia5-soo ka7 in kong2, Thau2-khui, hoo7 i kia*5.
	45). Chiu7-kun7 Ma2-li7-a e5 Iu5-thai3 lang5, khoa*3-ki*3 Ia5-soo soo2 kia*5 e5 tai7-chi3 e5, choe7-choe7 sin3 I.  46). Tok8-tok8 ki5-tiong u7-e5 khi3 chhe7 Hoat-li7-sai3 lang5, chiong Ia5-soo soo2 kia*5 e5 tai7-chi3 ka7 in kong2.
	47). Tui3 an2-ni chiah e5 che3-si-thau5 kap Hoat-li7-sai3 lang5 chu7-chip8 kong-hoe7, kong2, Lan2 teh chhong3 sim2-mih8? in-ui7 chit lang5 kia*5 choe7-choe7 sin5-jiah.  48). Lan2 na7 iong5-un2 I an2-ni, cheng3 lang5 beh sin3 I; iah8 Lo5-ma2 lang5 beh lai5, siu-sip8 lan2 e5 toe7-hng kap peh-si*3.  49). Ki5-tiong chit8 lang5, chiu7-si7 Kai-a-hoat, hit ni5 choe3 che3-si-thau5 e5, ka7 in kong2, Lin2 m7 chai poa*3-hang7, iah8 bo5 siu*7,  50). chit8 lang5 thoe3 peh-si*3 si2, hoo7 thong kok bian2 biat8-bo5, si7 lin2 e5 li7-ek.  51). I kong2 chit e5 oe7, m7 si7 tui3 ka-ki7; si7 in-ui7 hit ni5 i choe3 che3-si-thau5, chham3-gu2 Ia5-soo beh ui7-tioh8 chit e5 peh-si*3 si2;  52). koh m7 na7 ui7-tioh8 chit e5 peh-si*3; iah8 si7 beh chu7-chip8 Siong7-te3 si3-soa*3 e5 kia*2-ji5 hap8 choe3 chit8-e5.  53). Soo2-i2 tui3 hit jit8, in ke3-boo5 beh thai5 I.
	54). Tui3 an2-ni Ia5-soo bo5 koh hian2-jian5 kia*5 ti7 Iu5-thai3 lang5 e5 tiong-kan, chiu7 li7-khui hia, khi3 kun7 khong3-ia2 e5 toe7, kau3 chit8 e5 sia*5, mia5 I2-hoat-lian5; kap hak8-seng toa3 hia.   55). Iu5-thai3 lang5 poa*5-ke3-choeh kun7 lah; choeh-ki5 cheng5, choe7-choe7 lang5 tui3 hiu*-sia7 chiu*7 Ia5-loo7-sat-leng2, beh ka-ki7 chheng-khi3.  56). In chiu7 chhe7 Ia5-soo, koh khia7 ti7 tian7-lai7, sa*-kap kong2, Lin2 phah-sng3 chai*2-iu*7? I bo5 beh lai5 hu3 choeh mah?  57). Chiah e5 che3-si-thau5 kap Hoat-li7-sai3 lang5 i2-keng chhut beng7-leng7, na7 u7 lang5 chai I ti7 ta2-loh8, chiu7 tioh8 lai5 po3, hoo7 in thang khi3 liah8 I.

[12]	Soo2-li2 Ia5-soo ti7 poa*5-ke3-choeh cheng5 lak8 jit8 kau3 Pek-tai7-ni5, chiu7-si7 Liap8-sat-loo7 soo2 toa3 e5 soo2-chai7; i si7 Ia5-soo tui3 si2-lang5 tiong hoo7 i koh-oah8 e5.  2). In chiu7 ti7 hia ui7-tioh8 Ia5-soo pi7-pan7 e5-hng tng3; Ma2-tai7 teh su-hau7; Liap8-sat-loo7 iah8 si7 tang5 toh e5 chit8-e5.  3). Ma2-li7-a chiu7 theh8 chit8 kun kek8 kui3-khi3 chin e5 na2-tat8 hiu*-iu*5, boah Ia5-soo e5 kha, koh eng7 ka-ki7 e5 thau5-mng5 chhit I e5 kha, hiu*-iu5 e5 phang moa2 chhu3.  4). U7 I e5 hak8-seng chit8 e5, beh boe7 I e5, chiu7-si7 Ka-liok8 lang5 Iu5-tai7, kong2,  5). Sia*2-su7 m7 chiong chit e5 ko-iu5 boe7 gun5-a2 sa*-pah e5, lai5 hoo7 song3-hiong lang5 ah?  6). I kong2 an2-ni, m7 si7 in-ui7 i koan-sim ti7 song3-hiong lang5; si7 in-ui7 i si7 chhat8, koh koan2 chi*5-te7 thau-theh8 soo2 he7 e5 na7-tia*7.  7). Ia5-soo chiu7 kong2, Chhut-chai7 i chiong chit-e5 lau5-teh, kau3 goa2 bai5-chong3 e5 jit8.  8). In-ui7 siong5-siong5 u7 song3-hiong lang5 kap lin2 ti7-teh; na7-si7 goa2 bo5 siong5-siong5 kap lin2 ti7-teh.
	9). Iu5-thai3 e5 peh-si*3 choe7-choe7 chai Ia5-soo ti7 hia; chiu7 lai5, m7 na7 in-ui7 Ia5-soo e5 ian5-koo3, iah8 ai3 beh khoa*3 I soo2 hoo7 i tui3 si2-lang5 tiong koh-oah8 e5 Liap8-sat-loo7.  10). Tok8-tok8 chiah e5 che3-si-thau5 ke3-boo5 beh soa3 thai5-si2 Liap8-sat-loo7;  11). in-ui7 Iu5-thai3 lang5 choe7-choe7 ui7-tioh8 i e5 ian5-koo3, khi3 sin3 Ia5-soo.
	12). Keh jit8, u7 choe7-choe7 hu3 choeh e5 lang5, i2-keng thia*-ki*3 Ia5-soo beh kau3 Ia5-loo7-sat-leng2,  13). chiu7 kiah8 chang-chhiu7 ki, chhut-khi3 ngia5-chih I, kio3 kong2, Ho5-san3-na2, hong7 Chu2 e5 mia5 lai5 e5, chiu7-si7 I2-sek-liat8 e5 ong5, goan7 I tit-tioh8 o-lo2.  14). Ia5-soo tit-tioh8 chit8 chiah soe3 chiah lu5, khia5 i; chhin-chhiu*7 seng3-keng soo2 ki3, Sun5-sia*5 e5 cha-boo2-kia*2 ah, boh8-tit kia*;  15). li2 e5 Ong5 lai5 lah, khia7 lu5-a2-kia*2.  16). Hak8-seng khi2-thau5 boe7 beng5 chiah e5 su7; kau3 Ia5-soo i2-keng tit-tioh8 eng5-kng e5 si5, chiah ki3-tit u7 ki3-chai3 chiah e5 su7 chi2 I, iah8 lang5 ko2-jian5 tui3 I kia*5 chiah e5 su7.  17). Tng Ia5-soo kio3 Liap8-sat-loo7 chhut bong7, hoo7 i tui3 si2-lang5 tiong koh-oah8 e5 si5, kap I ti7-teh e5 cheng3 lang5 choe3 kan-cheng3.  18). Tui3 an2-ni cheng3 lang5 khi3 ngia5-chih I, in-ui7 thia*-khi*3 I u7 kia*5 chit e5 sin5-jiah.  19). Hoat-li7-sai3 lang5 sa*-kap kong2, Kho2-kian3 lin2 long2 bo5 chhai2-kang; lin2 khoa*3, thong se3-kan long2 khi3 te3 I lah.
	20). Tng choeh-ki5 chiu*7 lai5 keng3-pai3 e5, tiong-kan u7 kui2-na7 e5 Hi-li7-ni5 lang5;  21). in chiu7-kun7 Ka-li7-li7 e5 Pek-sai3-tai7 lang5 Hui-lek8, kiu5 i kong2, Sian-si* ah, goan2 ai3 ki*3 Ia5-soo.  22). Hui-lek8 lai5 ka7 An-tek-liat8 kong2; An-tek-liat8 kap Hui--lek8 lai5 ka7 Ia5-soo kong2.  23). Ia5-soo in3 kong2, Jin5-chu2 tit-tioh8 eng5-kng e5 si5 kau3 lah.  24). Goa2 sit8-sit8 ka7 lin2 kong2, Chit8 liap8 beh8 bo5 loh8 ti7 toe7-nih8 lai5 si2, chiu7 iu5-goan5 chit8 liap8 na7-tia*7; si2, chiu7 kiat-sit8 choe7-choe7.  25). Thia*3 ka-ki7 e5 si*3-mia7 e5, chiu7 song3-sit i; oan3-hun7 ka-ki7 e5 si*3-mia7 ti7 chit se3-kan e5, tek-khak po2 i kau3 eng2-oah8.  26). Lang5 na7 hok8-sai7 goa2, chiu7 tioh8 te3 goa2; goa2 soo2 ti7-teh e5 soo2-chai7, hok8-sai7 goa2 e5 lang5 iah8 beh ti7 hia; lang5 na7 hok8-sai7 goa2, goa2 e5 Pe7 beh tui3-tiong7 i.  27). Ta* goa2 e5 sim toa7 peh-pak; beh chai*2-iu*7 kong2? Pe7 ah, kiu3 goa2 chhut chit e5 si5. Chong2-si7 goa2 ui7-tioh8 chit-e5, chiah kau3 ti7 chit si5.  28). Pe7 ah, goan7 li2 eng5-hian2 li2 e5 mia5. Chiu7 tui3 thi* u7 sia* kong2, Goa2 i2-keng eng5-hian2, beh koh-chai3 eng5-hian2 i.  29). Khia7 ti7 pi*-a2 e5 cheng3 lang5 thia*-ki*3 chiu7 kong2, Si7 lui5 tan5; u7 lang5 kong2, si7 thi*-sai3 ka7 I kong2 oe7.  30). Ia5-soo in3 kong2, Chit e5 sia* lai5, m7 si7 ui7-tioh8 goa2, chiu7-si7 ui7-tioh8 lin2.  31). Ti7 chit tiap8 chit se3-kan siu7 sim2-phoa*3; ti7 chit tiap8 chit se3-kan e5 jin5-kun beh siu7 koa*2-tiok8.  32). Goa2 na7 siu7 ku2-khi2 li7-khui toe7, chiu7 beh in2-chhoa7 cheng3 lang5 chiu7-kun7 goa2.  33). I kong2 chit e5 oe7, si7 chi2 I beh sim2-mih8 khoan2 lai5 si2.  34). Cheng3 lang5 chiu7 in3 I kong2, Goan2 thia*-ki*3 lut8-hoat u7 kong2, Ki-tok eng2-eng2 ti7-teh; li2 chai*2-iu*7 kong2, Jin5-chu2 tioh8 siu7 ku2-khi2? chit e5 Jin5-chu2 si7 chi7-chui7 ah?  35). Ia5-soo chiu7 ka7 in kong2, Kng ti7 lin2 e5 tiong-kan iau2 u7 tiap-a2 ku2 e5 si5. Lin2 u7 kng e5 si5, chiu7 tioh8 kia*5, bian2-tit am3 kau3 ti7 lin2; hit-e5 kia*5 ti7 am3 e5, i m7 chai kia*5 kau3 ta2-loh8.  36). Lin2 u7 kng e5 si5, chiu7 tioh8 sin3 kng, hoo7 lin2 chia*5-choe3 kng-beng5 e5 lang5.
	Ia5-soo kong2 chiah e5 oe7, chiu7 li7-khui in, ka-ki7 un2-bat8.  37). Sui-jian5 ti7 in e5 bin7-cheng5 kia*5 chiah choe7 sin5-jiah, in iu5-goan5 m7 sin3 I; che si7 beh eng3-giam7 sian-ti I2-sai3-a e5 oe7, kong2,  "Chu2 ah, goan2 soo2 thoan5 hoo7 lang5 thia*, chi7-chui7 sin3 ah? Chu2 chhiu2-kut e5 lat8, tui3 chi7-chui7 hian2-beng5 ah?  39). Soo2-i2 in boe7 sin3; in-ui7 I2-sai3-a koh u7 kong2, Chu2 hoo7 in e5 bak8-chiu chhi*-mi5, sim ngi7; Bian2-tit in eng7 bak8-chiu khoa*3-ki*3, eng7 sim hiau2-ngoo7, Oat8-to3-tng2, Chiu7 goa2 i-ho2 in.
	41). I2-sai3-a kong2 chiah-e5, in-ui7 khoa*3-ki*3 I e5 eng5-kng, lai5 lun7-kau3 I.  42). Sui-jian5 an2-ni, in e5 si7-toa7 khiok u7 choe7-choe7 sin3 I; ui7-tioh8 Hoat-li7-sai3 lang5 chiah bo5 jin7 I, bian2-tit kek-chhut hoe7-tng5;  43). in-ui7 in i3-ai3 tui3 lang5 lai5 e5 eng5-kng, khah ke3-thau5 tui3 Siong7-te3 lai5 e5 eng5-kng.
	44). Ia5-soo kio3 kong2, Sin3 goa2 e5 lang5 m7 si7 sin3 goa2, chiu7-si7 sin3 chhe goa2 e5.  45). Khoa*3-ki*3 goa2 e5, chiu7-si7 khoa*3-ki*3 chhe goa2 e5.  46). Goa2 chiu7-si7 kng lai5 jip8 se3-kan, hoo7 ki*3-na7 sin3 goa2 e5 lang5 boo khia7-khi2 ti7 am3.  47). Lang5 na7 thia* goa2 e5 oe7 iah8 m7 siu2, goa2 bo5 sim2-phoa*3 I; in-ui7 goa2 lai5, m7 si7 beh sim2-phoa*3 se3-kan, si7 beh kiu3 se3-kan.  48). Khi3-sak goa2, iah8 m7 chiap-lap8 goa2 e5 oe7 e5 lang5, chiu7 u7 sim2-phoa*3 i e5, chiu7-si7 goa2 soo2 kong2 e5 to7-li2, beh ti7 boat8-jit8 sim2-phoa*3 i.  49). In-ui7 goa2 soo2 kong2 m7 si7 chhut ti7 ka-ki7; chiu7-si7 chhe goa2 e5 Pe7, I u7 beng7-leng7 goa2, tioh8 thoan5 sim2-mih8, kong2 sim2-mih8.  50). Goa2 chai I e5 beng7-leng7 si7 eng2-oah8; soo2-i2 goa2 soo2 kong2 e5, si7 chiau3 Pe7 soo2 thoan5 hoo7 goa2 e5, lai5 kong2 i.

[13]	Poa*5-ke3-choeh cheng5, Ia5-soo chai I li7-khui chit se3-kan kui ti7 Pe7 e5 si5 kau3, i2-keng thia*3 ti7 se3-kan siok8 I e5 lang5, kau3 be2 iah8 thia*3 in.  2). Chiah8 e5-hng tng3 e5 si5, Moo5-kui2 i2-keng chiong boe7 Ia5-soo e5 i3-su3 he7 ti7 Ka-liok8 lang5 Se-bun5 e5 kia*2 Iu5-tai7 e5 sim;  3). Ia5-soo chai Pe7 i2-keng chiong ban7 mih8 kau ti7 I e5 chhiu2, koh chai I tui3 Siong7-te3 chhut, iah8 beh kui ti7 Siong7-te3,  4). chiu7 li7-khui toh, thng3 sa*; theh8 kun ka-ki7 ha5.  5). To3 chui2 ti7 poa*5-nih8, soe2 hak8-seng e5 kha, chiong soo2 ha5 e5 kun ka7 in chhit.  6). Soe2 kau3 Se-bun5 Pi2-tek. Pi2-tek ka7 I kong2, Chu2 ah, li2 soe2 goa2 e5 kha mah?  7). Ia5-soo in3 i kong2, Goa2 soo2 choe3 e5, li2 hian7-kim m7 chai, au7-lai5 chiu7 oe7 hiau2-tit.  8). Pi2-tek kong2, Li2 eng2-oan2 bo5 thang soe2 goa2 e5 kha2. Ia5-soo in3 i kong2, Goa2 bo5 ka7 li2 soe2, li2 chiu7 kap goa2 bo5 kan-siap8.  9). Se-bun5 Pi2-tek ka7 I kong2, Chu2 ah, m7 na7 goa2 e5 kha, lian5 chhiu2 kap thau5-khak iah8 tioh8.  10). Ia5-soo ka7 i kong2, Lang5 soe2-ek8 liau2, chi2-u7 tioh8 soe2 kha, chiu7 chiau5-chng5 chheng-khi3; lin2 chiah-e5 si7 chheng-khi3, na7-si7 bo5 tak8-e5 an2-ni.  11). In-ui7 Ia5-soo chai boe7 I e5 lang5 si7 chi7-chui7; soo2-i2 kong2, Lin2 bo5 tak8-e5 chheng-khi3.
	12). I2-keng soe2 in e5 kha, chheng7 sa* koh che7, chiu7 ka7 in kong2, Goa2 tui3 lin2 soo2 u7 kia*5 e5, lin2 chai mah?  13). Lin2 chheng-hoo goa2 Sian-si* ah, Chu2 ah; lin2 e5 oe7 tioh8; goa2 sit8-chai7 si7.  14). Goa2 choe3 Chu2, choe3 Sian-si*, siong7-chhia*2 ka7 lin2 soe2 kha, lin2 iah8 tioh8 sa*-kang7 soe2 kha.  15). In-ui7 goa2 i2-keng eng7 boo5-iu*7 hoo7 lin2, hoo7 lin2 chiau3 goa2 soo2 tui3 lin2 kia*5 e5 lai5 kia*5.  16). Goa2 sit8-sit8 ka7 lin2 kong2, Loo5-pok8 bo5 khah toa7 i e5 chu2-lang5; hong7 chhe e5 bo5 khah toa7 chhe i e5.  17). Lin2 ki3-jian5 chai chiah e5 su7, na7 khi3 kia*5 i, chiu7 u7 hok-khi3.  18). Goa2 m7 si7 chi2 lin2 cheng3 lang5 lai5 kong2; goa2 soo2 keng2 e5, goa2 chai in; tok8-tok8 beh hoo7 seng3-keng eng3-giam7, Chiah8 goa2 e5 pia*2 e5 lang5 kiah8-khi2 kha-au7-ti* that goa2.  19). Ta* tai7-chi3 iau2-be7 chia*5, goa2 seng ka7 lin2 kong2; kau3 tai7-chi3 chia*5, hoo7 lin2 sin3 goa2 chiu7-si7 I.  20). Goa2 sit8-sit8 ka7 lin2 kong2, Chiap-lap8 goa2 soo2 chhe e5, chiu7-si7 chiap-lap8 goa2, chiap-lap8 goa2, chiu7-si7 chiap-lap8 chhe goa2 e5.
	21). Ia5-soo kong2 an2-ni, sim-lai7 toa7 peh-pak, chiu7 kan-cheng3 kong2, Goa2 sit8-sit8 ka7 lin2 kong2, lin2 tiong-kan chit8 lang5 beh boe7 goa2.  22). Hak8-seng sa*-khoa*3, siu*7 m7 chhut I si7 kong2 sim2-mih8 lang5.  23). U7 chit8 e5 hak8-seng, chiu7-si7 Ia5-soo soo2 thia*3 e5, the kun7 Ia5-soo e5 heng-cheng5.  24). Se-bun5 Pi2-tek thim3 thau5 ka7 i kong2, Chhia*2 ka7 goan2 kong2, I soo2 kong2 e5 si7 sim2-mih8 lang5.  25). I chiu7 hia*3 sin oa2 Ia5-soo e5 heng-kham2, ka7 I kong2, Chu2 ah, si7 chi7-chui7?  26). Ia5-soo chiu7 in3 kong2, Goa2 un3 chit8 te3-a2 mih8 hoo7 i, hit e5 lang5 chiu7-si7. Sui5-si5 un3 chit8 te3-a2, theh8 hoo7 Ka-liok8 lang5 Se-bun5 e5 kia*2 Iu5-tai7.  27). I siu7 mih8 liau2-au7, Sat-tan3 chiu7 jip8 i e5 sim. Ia5-soo chiu7 ka7 i kong2, Li2 soo2 choe3 e5, kin2-kin2 khi3 choe3.  28). Tang5 toh e5 lang5, bo5 lang5 chai ui7-tioh8 chai*2-iu*7 tui3 i kong2 chit-e5.  29). In-ui7 Iu5-tai7 koan2 chi*5-te7, u7 lang5 phah-sng3, ka*2 si7 Ia5-soo ka7 i kong2, Li2 khi3 boe2 lan2 siu2 choeh soo2 khiam3-eng7 e5; a2-si7 kah i khi3 chin2-che3 song3-hiong lang5.  30) Iu5-tai7 chih-tioh8 hit e5 mih8, liam5-pi* chhut-khi3; hit si5 mi5-si5.
	31). I2-keng chhut-khi3, Ia5-soo kong2, Ta* Jin5-chu2 tit-tioh8 eng5-kng, Siong7-te3 iah8 ti7 I tit-tioh8 eng5-kng;  32). koh Siong7-te3 beh ti7 pun2-sin eng5-kng Jin5-chu2, iah8 beh liam5-pi* eng5-kng I.  33). Soe3-kia*2 ah, goa2 iau2 u7 tiap-a2-ku2 kap lin2 ti7-teh. Lin2 beh chhe7 goa2; goa2 soo2 khi3 e5 soo2-chai7, lin2 boe7-oe7 kau3; goa2 bat ka7 Iu5-thai3 lang5 kong2, ta* iah8 an2-ni ka7 lin2 kong2.  34). Goa2 eng7 sin e5 kai3-beng7 hoo7 lin2, chiu7-si7 lin2 tioh8 sa*-thia*3; chhin-chhiu*7 goa2 bat thia*3 lin2, lin2 iah8 tioh8 an2-ni sa*-thia*3. 35). Lin2 na7 sa*-thia*3, cheng3 lang5 beh tui3 an2-ni chai lin2 si7 goa2 e5 hak8-seng.
	36). Se-bun5 Pi2-tek ka7 I kong2, Chu2 ah, beh ta2-loh8 khi3? Ia5-soo in3 i kong2, Goa2 soo2 khi3 e5 soo2-chai7, li2 hian7-si5 boe7 te3 goa2; au7-lai5 beh te3 goa2.  37). Pi2-tek ka7 I kong2, Chu2 ah, goa2 hian7-si5 chai*2-iu*7 boe7 te3 li2 ah? Goa2 beh ui7-tioh8 li2 pang3-sak si*3-mia7.  38). Ia5-soo in3 kong2, Li2 beh ui7-tioh8 goa2 pang3-sak li2 e5 si*3-mia7 mah? Goa2 sit8-sit8 ka7 li2 kong2, Koe iau2-be7 thi5, li2 beh sa* pai2 m7 jin7 goa2.

[14]	Lin2 e5 sim boh8-tit peh-pak; lin2 tioh8 sin3 Siong7-te3, iah8 tioh8 sin3 goa2.  2). Ti7 goa2 e5 Pe7 e5 ke, u7 choe7-choe7 chhu3-theh8; na7 bo5, chiu7 goa2 i2-keng ka7 lin2 kong2 lah; in-ui7 goa2 khi3, si7 ka7 lin2 pi7-pan7 soo2-chai7.  3). Na7 khi3 ka7 lin2 pi7-pan7 soo2-chai7, chiu7 beh koh lai5, chiap-lap8 lin2 kui ti7 goa2; hoo7 goa2 soo2 ti7-teh e5, lin2 iah8 ti7 hia.  4). Goa2 soo2 khi3 e5 soo2-chai7, lin2 bat hit tiau5 loo7.  5). To-ma2 ka7 I kong2, Chu2 ah, li2 khi3 e5 soo2-chai7, goan2 to m7 chai; thai2 oe7 chai hit tiau5 loo7 ah?  6). Ia5-soo ka7 i kong2, Goa2 chiu7-si7 loo7, si7 chin-li2, si7 oah8-mia7; na7 bo5 tui3 goa2, chiu7 bo5 lang5 chiu7-kun7 Pe7.  7). Lin2 na7 i2-keng bat goa2, chiu7 iah8 bat goa2 e5 Pe7; ta* liau2-au7 lin2 bat I, iah8 bat khoa*3-ki*3 I.  8). Hui-lek8 ka7 I kong2, Chu2 ah, eng7 Pe7 hoo7 goan2 khoa*3, chiu7 kau3-giah8.  9). Ia5-soo ka7 i kong2, Hui-lek8, goa2 kap lin2 tiam3 kau3 chiah ku2, li2 iau2 m7 bat goa2 mah? i2-keng khoa*3-ki*3 goa2 e5, chiu7-si7 khoa*3-ki*3 Pe7; li2 chai*2-iu*7 kong2, Eng7 Pe7 hoo7 goan2 khoa*3 ah?  10). Goa2 tiam3-ti7 Pe7, Pe7 iah8 tiam3-ti7 goa2, li2 m7 sin3 mah? Goa2 soo2 ka7 lin2 kong2 e5 oe7, m7 si7 chhut ti7 ka-ki7 lai5 kong2; chiu7-si7 Pe7 toa3 ti7 goa2 lai5 kia*5 I e5 tai7-chi3.  11). Goa2 tiam3-ti7 Pe7, Pe7 tiam3-ti7 goa2, lin2 tioh8 sin3 goa2; na7 bo5, chiu7 tioh8 in-ui7 soo2 kia*5 e5 su7 lai5 sin3 goa2.  12). Goa2 sit8-sit8 ka7 lin2 kong2, Sin3 goa2 e5 lang5, goa2 soo2 kia*5 e5, i beh kia*5 i; chiu7 pi2 chiah e5 su7 khah toa7 e5, iah8 beh kia*5 i; in-ui7 goa2 kui ti7 Pe7.  13). Lin2 ti7 goa2 e5 mia5, hoan7 soo2 kiu5 e5, goa2 beh kia*5 i; hoo7 Pe7 ti7 Kia*2 tit-tioh8 eng5-kng.  14). Lin2 na7 ti7 goa2 e5 mia5 u7 soo2 kiu5 goa2 e5, goa2 beh kia*5 i.
	15). Lin2 na7 thia*3 goa2, chiu7 beh siu2 goa2 e5 beng7-leng7.  16). Goa2 iah8 beh tui3 Pe7 kiu5, chiu7 I beh eng7 koh chit8 e5 Po2-hui7-su hoo7 lin2, hoo7 I eng2-oan2 kap lin2 toa3;  17). chiu7-si7 chin-li2 e5 Sin5; se3-kan soo2 boe7 chiap-lap8 e5, in-ui7 bo5 khoa*3-ki*3 I, koh m7 bat I; tok8-tok8 lin2 bat I; in-ui7 I kap lin2 sa*-kap toa3, koh beh tiam3-ti7 lin2.  18). Goa2 bo5 beh pang3 lin2 choe3 bo5 pe7 e5 kia*2; goa2 lai5 chiu7-kun7 lin2.  19). Iau2 tiap-a2-ku2, se3-kan bo5 koh khoa*3-ki*3 goa2; tok8-tok8 lin2 khoa*3-ki*3 goa2; in-ui7 goa2 oah8, lin2 iah8 oah8.  20). Hit jit8 lin2 beh chai goa2 tiam3-ti7 goa2 e5 Pe7, lin2 tiam3-ti7 goa2, goa2 tiam3-ti7 lin2.  21). U7 goa2 e5 beng7-leng7, koh siu2 i e5 lang5, chit-e5 chiu7-si7 thia*3 goa2; thia*3 goa2 e5 lang5, beh tit-tioh8 goa2 e5 Pe7 thia*3 i, goa2 iah8 beh thia*3 i, koh chiong pun2-sin hian2-beng5 ti7 i.  22). U7 Iu5-tai7, (m7 si7 Ka-liok8 lang5 e5), ka7 I kong2, Chu2 ah, u7 sim2-mih8 su7 li2 beh chiong pun2-sin hian2-beng5 ti7 goan2, bo5 hian2-beng5 ti7 se3-kan ah?  23). Ia5-soo in3 i kong2, lang5 na7 thia*3 goa2, i beh siu2 goa2 e5 to7-li2, goa2 e5 Pe7 beh thia*3 i, goan2 iah8 beh chiu7-kun7 i, koh kap i tang5 khia7-khi2.  24). Bo5 thia*3 goa2 e5 lang5, chiu7 bo5 siu2 goa2 chiah e5 oe7; koh lin2 soo2 thia* e5 to7-li2, m7 si7 goa2 e5, chiu7-si7 chhe goa2 e5 Pe7 e5.
	25). Goa2 iau2 kap lin2 toa3 e5 si5, u7 chiong chiah e5 oe7 ka7 lin2 kong2.  26). Na7-si7 Po2-hui7-su, chiu7-si7 Seng3 Sin5, Pe7 ti7 goa2 e5 mia5 soo2 beh chhe e5, I beh chiong it-chhe3 e5 su7 ka3-si7 lin2, koh beh hoo7 lin2 ki3-tit goa2 it-chhe3 soo2 ka7 lin2 kong2 e5.  27). Goa2 eng7 peng5-an lau5-teh hoo7 lin2; goa2 chiong goa2 e5 peng5-an siu*2-su3 lin2; goa2 teh hoo7 lin2, m7 si7 chhin-chhiu*7 se3-kan teh hoo7 lang5 e5 khoan2. Lin2 e5 sim boh8-tit peh-pak, iah8 boh8-tit kia*-hia*5.  28). Lin2 i2-keng thia*-ki*3 goa2 u7 ka7 lin2 kong2, Goa2 khi3, koh lai5 chiu7-kun7 lin2. Lin2 na7 thia*3 goa2, chiu7 in-ui7 goa2 kui ti7 Pe7 lin2 oe7 hoa*-hi2; in-ui7 Pe7 pi2 goa2 khah toa7.  29). Ta* su7 iau2-be7 chia*5, goa2 i2-keng ka7 lin2 kong2, hoo7 lin2 ti7 su7 chia*5 e5 si5 thang sin3.  30). I2-au7 goa2 bo5 kap lin2 kong2 choe7-choe7 oe7, in-ui7 se3-kan e5 jin5-kun teh lai5 lah; i ti7 goa2 bo5 soo2 u7;  31). tok8-tok8 beh hoo7 se3-kan chai goa2 thia*3 Pe7, iah8 chiau3 Pe7 soo2 beng7-leng7 goa2 e5, goa2 an2-ni lai5 kia*5. Khi2-lai5, lan2 tui3 chia lai5 khi3.

[15]	Goa2 si7 chin e5 phu5-to5 chhiu7, goa2 e5 Pe7 si7 choh-hng5 e5 lang5.  2). Ki*3-na7 lian5 ti7 goa2 e5 ki bo5 kiat ke2-chi2 e5, I chiu7 san-khi2-lai5; ki*3-na7 kiat ke2-chi2 e5, I chiu7 siu hoo7 i chheng-khi3, hoo7 i kiat ke2-chi2 koh khah choe7.  3). Ta* lin2 in-ui7 goa2 soo2 ka7 lin2 kong2 e5 to7-li2 i2-keng chheng-khi3 lah.  4). Lin2 tioh8 tiam3-ti7 goa2, goa2 iah8 tiam3-ti7 lin2; Siat-su2 ki bo5 lian5 ti7 phu5-to5 chhiu7, chiu7 boe7-oe7 ka-ki7 kiat ke2-chi2; lin2 na7 bo5 tiam3-ti7 goa2, iah8 si7 an2-ni.  5). Goa2 chiu7-si7 phu5-to5 chhiu7, lin2 chiu7-si7 ki; tiam3 ti7 goa2, ia7 goa2 tiam3 ti7 i e5, chiu7 kiat ke2-chi2 choe7-choe7; in-ui7 kap goa2 sa*-li7, lin2 chiu7 boe7 choe3 sim2-mih8.  6). Lang5 na7 bo5 tiam3 ti7 goa2, chiu7 siu7 khi3-sak ti7 goa7-bin7, chhin-chhiu*7 ki, soa3  koo-ta5; lang5 khioh in hiat-loh8 he2, chiu7 sio-khi3.  7). Lin2 na7 tiam3 ti7 goa2, goa2 e5 oe7 tiam3 ti7 lin2, hoan7-na7 soo2 ai3 e5 lin2 tioh8 kiu5, chiu7 beh ka7 lin2 chia*5.  8). Lin2 kiat ke2-chi2 choe7-choe7, tui3 an2-ni goa2 e5 Pe7 tit-tioh8 eng5-kng; iah8 lin2 beh chia*5-choe3 goa2 e5 hak8-seng.  9). Goa2 u7 thia*3 lin2, chhin-chhiu*7 Pe7 u7 thia*3 goa2; lin2 tioh8 tiam3 ti7 goa2 e5 thia*3.  10). Lin2 na7 siu2 goa2 e5 kai3-beng7 chiu7 beh tiam3 ti7 goa2 e5 thia*3, chhin-chhiu*7 goa2 u7 siu2 goa2 e5 Pe7 e5 kai3-beng7, tiam3 ti7 I e5 thia*3.  11). Goa2 i2-keng eng7 chiah-e5 ka7 lin2 kong2, beh hoo7 goa2 e5 hoa*-hi2 tiam3 ti7 lin2, iah8 hoo7 lin2 e5 hoa*-hi2 moa2-moa2.  12). Lin2 tioh8 sa*-thia*3, chhin-chhiu*7 goa2 u7 thia*3 lin2; che si7 goa2 e5 beng7-leng7.  13). Lang5 ui7-tioh8 peng5-iu2 hian3 si*3-mia7, thia*3 bo5 u7 pi2 chit-e5 khah toa7 e5.  14). Lin2 na7 kia*5 goa2 soo2 beng7-leng7 lin2 e5, chiu7-si7 goa2 e5 peng5-iu2.  15). Ta* liau2-au7, goa2 bo5 kio3 lin2 choe3 loo5-pok8;  in-ui7 loo5-pok8 m7 chai i e5 chu2-lang5 e5 soo2 kia*5; na7-si7 goa2 i2-keng kio3 lin2 choe3 peng5-iu2; in-ui7 goa2 tui3 Pe7 soo2 thia*-ki*3 e5, long2 u7 ka7 lin2 kong2.  16). M7 si7 lin2 keng2 goa2, si7 goa2 keng2 lin2, koh siat-lip8 lin2, hoo7 lin2 khi3 kiat ke2-chi2, koh hoo7 lin2 e5 ke2-chi2 ku2-tng5 ti7-teh; hoo7 lin2 ti7 goa2 e5 mia5 bo5 lun7 tui3 Pe7 kiu5 sim2-mih8, I chiu7 hoo7 lin2.  17). Goa2 eng7 chiah-e5 beng7-leng7 lin2, si7 beh hoo7 lin2 sa*-thia*3.  18). Se3-kan na7 oan3-hun7 lin2, lin2 chai i iau2-be7 oan3-hun7 lin2, i2-keng tai7-seng oan3-hun7 goa2.  19). Lin2 na7 siok8 se3-kan, se3-kan chiu7 thia*3 i ka-ki7 e5; tok8-tok8 in-ui7 lin2 m7 si7 siok8 se3-kan, chiu7-si7 goa2 keng2 lin2 chhut se3-kan, soo2-i2 se3-kan oan3-hun7 lin2.  20). Lin2 tioh8 ki3-tit goa2 soo2 ka7 lin2 kong2 e5 oe7, kong2, Loo5-pok8 bo5 khah toa7 i e5 chu2-lang5. Lang5 na7 u7 khun2-tiok8 goa2, iah8 beh khun2-tiok8 lin2; na7 u7 siu2 goa2 e5 oe7 iah8 beh siu2 lin2 e5 oe7.  21). Na7-si7 in beh in-ui7 goa2 e5 mia5 eng7 chiah e5 it-chhe3 e5 su7 khoan2-thai7 lin2, si7 in-ui7 m7 bat chhe goa2 e5.  22). Goa2 na7 bo5 lai5 ka7 in kong2, in chiu7 bo5 choe7; ta* in e5 choe7 bo5 thang the-si5 lah.  23). Oan3-hun7 goa2 e5 lang5, iah8 oan3-hun7 goa2 e5 Pe7.  24). Goa2 na7 ti7 in tiong-kan m7 bat kia*5 pat8 lang5 soo2 be7 bat kia*5 e5, in chiu7 bo5 choe7; na7-si7 ta* goa2 kap goa2 e5 Pe7, in iah8 u7 khoa*3-ki*3, iah8 u7 oan3-hun7.  25). Che si7 beh eng3-giam7 in e5 lut8-hoat soo2 ki3-chai3 e5 oe7 kong2, In bo5 ian5-koo3 oan3-hun7 goa2.  26). Na7-si7 Po2-hui7-su, chiu7-si7 chin-li2 e5 Sin5, tui3 Pe7 chhut e5, goa2 tui3 Pe7 beh chhe I chiu7-kun7 lin2; I na7 kau3, beh ui7-tioh8 goa2 choe3 kan-cheng3; lin2 iah8 beh choe3 kan-cheng3, in-ui7 lin2 tui3 khi2-thau5 kap goa2 ti7-teh.

[16]	Chiah e5 su7 goa2 i2-keng ka7 lin2 kong2, hoo7 lin2 bian2-ti3 tioh8-tak.  2). Lang5 beh kek lin2 chhut hoe7-tng5; koh si5 kau3, hoan7-na7 thai5 lin2 e5 lang5, iah8 beh liah8 che choe3 hok8-sai7 Siong7-te3.  3). In beh kia*5 an2-ni, in-ui7 m7 bat Pe7 kap goa2.  4). Tok8-tok8 goa2 u7 ka7 lin2 kong2 chiah-e5, si7 hoo7 lin2 kau3 si5 thang ki3-tit goa2 bat ka7 lin2 kong2. Goa2 tui3 khi2-thau5 bo5 ka7 lin2 kong2 chiah-e5, si7 in-ui7 goa2 kap lin2 ti7-teh.  5). Ta* goa2 khi3 kui ti7 chhe goa2 e5; lin2 tiong-kan bo5 lang5 mng7 goa2, kong2, Li2 beh ta2-loh8 khi3?  6). Kan-ta ui7-tioh8 goa2 u7 ka7 lin2 kong2 chiah-e5, lin2 i2-keng moa2-sim iu-bun7 lah.  7). Na7-si7 goa2 chiong sit8-cheng5 ka7 lin2 kong2; Goa2 khi3, si7 choe3 lin2 e5 li7-ek; goa2 bo5 khi3, Po2-hui7-su bo5 lai5 chiu7-kun7 lin2; na7 khi3, chiu7 beh chhe I chiu7-kun7 lin2.  8). I kau3, tek-khak eng7 choe7, eng7 gi7, eng7 sim2-phoa*3, lai5 chi2-cheng3 se3-kan;  9). eng7 choe7, in-ui7 in m7 sin3-kho3 goa2;  10). eng7 gi7, in-ui7 goa2 kui ti7 Pe7, lin2 bo5 koh khoa*3-ki*3 goa2;  11). eng7 sim2-phoa*3, in-ui7 chit se3-kan e5 jin5-kun i2-keng siu7 sim2-phoa*3.  12). Goa2 iau2 u7 choe7-choe7 hang7 beh ka7 lin2 kong2, tok8-tok8 lin2 hian7-kim tng boe7 khi2.  13). Kau3 chin-li2 e5 Sin5 lai5, I beh chhoa7 lin2 jip8 ti7 it-chhe3 e5 chin-li2; in-ui7 I m7 si7 beh pin5 ka-ki7 lai5 kong2; si7 chiong I soo2 beh thia*-ki*3 e5 lai5 kong2; koh beh eng7 teh-beh lai5 e5 su7 po3 lin2.  14). I beh eng5-kng goa2; in-ui7 I beh tui3 goa2 soo2 u7 e5 nia2-siu7; lai5 po3 lin2.  15). Hoan7-na7 Pe7 soo2 u7 e5 long2 si7 goa2 e5; soo2-i2 goa2 kong2, I beh tui3 goa2 soo2 u7 e5 nia2-siu7, lai5 po3 lin2.  16). Tiap-a2 ku2 lin2 bo5 khoa*3-ki*3 goa2; koh tiap-a2 ku2, lin2 chiu7 beh khoa*3-ki*3 goa2.  17). Tui3 an2-ni I e5 hak8-seng, u7-e5 sa*-kap kong2, I tui3 lan2 kong2, Tiap-a2 ku2 lin2 bo5 khoa*3-ki*3 goa2; koh tiap-a2 ku2 lin2 beh khoa*3-ki*3 goa2; koh kong2, In-ui7 goa2 kui ti7 Pe7, che sim2-mih8 i3-su3?  18). Soo2-i2 in kong2, I soo2 kong2 e5 tiap-a2 ku2, si7 sim2-mih8 i3-su3? Lan2 m7 chai I teh kong2 sim2-mih8.  19). Ia5-soo chai in ai3 mng7 I, chiu7 ka7 in kong2, Goa2 kong2, Tiap-a2 ku2 lin2 bo5 khoa*3-ki*3 goa2, koh tiap-a2 ku2 lin2 beh khoa*3-ki*3 goa2, lin2 in-ui7 chit-e5 mng7-lai5 mng7-khi3 mah?  20). Goa2 sit8-sit8 ka7 lin2 kong2, Lin2 beh thi5-khau3 ai-siong, se3-kan beh hoa*-hi2; lin2 beh iu-bun7, na7-si7 lin2 e5 iu-bun7 beh pi*3-choe3 hoa*-hi2.  21). Hu7-jin5-lang5 beh si* kia*2 chiu7 iu-bun7, in-ui7 i e5 si5 kau3 lah; e*-a2 i2-keng chhut-si3, bo5 koh ki3-tit i e5 khoo2-thang3, in-ui7 hoa*-hi2 u7 lang5 chhut-si3 ti7 se3-kan.  22). Chhin-chhiu*7 an2-ni, lin2 hian7-kim iah8 u7 iu-bun7; chong2-si7 goa2 beh koh ki*3-tioh8 lin2, chiu7 lin2 e5 sim beh hoa*-hi2, koh lin2 e5 hoa*-hi2 bo5 lang5 ka7 lin2 chhiu*2-khi3.  23). Tng hit jit8 lin2 bo5 beh mng7 goa2 sim2-mih8. Goa2 sit8-sit8 ka7 lin2 kong2, Lin2 ki*3-na7 tui3 Pe7 kiu5 e5, I chiu7 ti7 goa2 e5 mia5 beh hoo7 lin2.  24). Lin2 kau3 ta* be7 bat ti7 goa2 e5 mia5 kiu5 sim2-mih8; lin2 tioh8 kiu5 chiu7 oe7 tit-tioh8, hoo7 lin2 e5 hoa*-hi2 moa2-moa2.
	25). Chiah e5 su7 goa2 u7 eng7 phi3-ju7 ka7 lin2 kong2; si5 kau3, goa2 bo5 beh koh eng7 phi3-ju7 ka7 lin2 kong2, chiu7-si7 eng7 Pe7 beng5-beng5 chi2-si7 lin.  26). Tng hit si5 lin2 beh ti7 goa2 e5 mia5 kiu5; goa2 bo5 ka7 lin2 kong2, Goa2 beh ui7-tioh8 lin2 kiu5 Pe7;  27). in-ui7 Pe7 ka-ki7 thia*3 lin2, si7 ui7-tioh8 lin2 u7 thia*3 goa2, koh sin3 goa2 tui3 Pe7 chhut-lai5.  28). Goa2 tui3 Pe7 chhut-lai5,  iah8 jip8 se3-kan; koh li7-khui se3-kan lai5 kui ti7 Pe7.  29). I e5 hak8-seng kong2, Ta* li2 beng5-beng5 kong2, m7 si7 eng7 phi3-ju7.  30). Ta* goan2 chai li2 bo5 soo2 m7 chai, m7-bian2 lang5 mng7 li2; goan2 in-ui7 an2-ni sin3 li2 tui3 Siong7-te3 chhut.  31). Ia5-soo in3 kong2, Ta* lin2 sin3 mah?  32). Si5 beh kau3, iah8 i2-keng kau3 lah, lin2 chiah-e5 si3-soa*3, tak8 lang5 kui i pun2-sin e5 soo2-chai7, lau5 goa2 ka-ki7 ti7-teh; chong2-si7 goa2 m7 si7 ka-ki7 ti7-teh, in-ui7 Pe7 kap goa2 ti7-teh.  33). Goa2 i2-keng chiong chiah-e5 ka7 lin2 kong2, hoo7 lin2 tiam3-ti7 goa2 u7 peng5-an. Ti7 se3-kan lin2 u7 khoo2-lan7; tok8-tok8 lin2 thang pang3-sim; goa2 i2-keng khah-ia*5 se3-kan.

[17]	Ia5-soo kong2 chiah-e5, chiu7 kiah8 bak8 ng3 thi*, kong2, Pe7 ah, si5 kau3 lah; goan7 li2 eng5-kng li2 e5 Kia*2, thang hoo7 Kia*2 eng5-kng li2;  2). chhin-chhiu*7 li2 bat hoo7 Kia*2 u7 koan5 ti7-li2 ki*3 u7 jiok8-the2 e5, beh hoo7 I chiong eng2-oah8 siu*2-su3 ki*3-na7 li2 soo2 hoo7 I e5 lang5.  3). Chit e5 eng2-oah8, chiu7-si7 bat li2 tok8-it chin e5 Siong7-te3, kap li2 soo2 chhe e5 Ia5-soo Ki-tok.  4). Goa2 i2-keng eng5-kng li2 ti7 toe7-chiu*7; chiu7-si7 li2 soo2 kau-tai7 goa2 kia*5 e5 kang, goa2 i2-keng chia*5 i.  5). Pe7 ah, ta* tioh8 hoo7 goa2 kap li2 sa*-kap u7 eng5-kng, chiu7-si7 be7 u7 se3-kan i2-cheng5 goa2 kap li2 sa*-kap u7 e5 eng5-kng.  6). Li2 soo2 siu*2-su3 goa2 chhut ti7 se3-kan e5 lang5, goa2 i2-keng eng7 li2 e5 mia5 tui3 in hian2-beng5; in pun2 si7 li2 e5, li2 eng7 in siu*2-su3 goa2; in iah8 i2-keng siu2 li2 e5 to7-li2.  7). Ta* in chai ki*3-na7 li2 soo2 hoo7 goa2 e5, long2 si7 tui3 li2 lai5;  8). in-ui7 li2 soo2 hoo7 goa2 e5 oe7, goa2 i2-keng hoo7 in; in seng5-siu7 i, iah8 khak-sit8 chai goa2 tui3 li2 chhut, koh sin3 li2 chhe goa2.  9). Goa2 ui7-tioh8 in kiu5; m7 si7 ui7-tioh8 se3-kan kiu5, chiu7-si7 ui7-tioh8 li2 soo2 hoo7 goa2 e5 lang5; in-ui7 in si7 li2 e5.  10). Ki*3-na7 goa2 e5, chiu7-si7 li2 e5; li2 e5, chiu7-si7 goa2 e5; koh goa2 ti7 in u7 tit-tioh8 eng5-kng.  11). Ta* liau2-au7 goa2 bo5 ti7 se3-kan; in ti7 se3-kan, goa2 kui ti7 li2. Seng3 e5 Pe7 ah, goan7 li2 ti7 li2 e5 mia5, chiu7-si7 li2 soo2 hoo7 goa2 e5, lai5 po2-siu2 in, hoo7 in choe3 chit8-e5, chhin-chhiu*7 lan2 chit8 iu*7.  12). Goa2 kap in ti7-teh e5 si5, bat ti7 li2 e5 mia5, chiu7-si7 li2 soo2 hoo7 goa2 e5, lai5 po2-siu2 in; goa2 iah8 u7 chiau3-koo3 in, ki5-tiong bo5 chit8-e5 tim5-lun5; chi2 u7 hit e5 tim5-lun5 e5 lang5 na7-tia*7, hoo7 seng3-keng tit-tioh8 eng3-giam7.  13). Ta* goa2 chiu7-kun7 li2; goa2 iau2 tiam3 se3-kan kong2 chiah e5 oe7, beh hoo7 in u7 goa2 e5 hoa*-hi2 moa2-moa2 ti7 in e5 sim-lai7.  14). Goa2 i2-keng chiong li2 e5 to7-li2 hoo7 in; se3-kan oan3-hun7 in, in-ui7 in bo5 siok8 se3-kan, chhin-chhiu*7 goa2 bo5 siok8 se3-kan.  15). Goa2 m7 si7 kiu5 li2 hoo7 in chhut se3-kan, chiu7-si7 po2-siu2 in thoat-li7 phai*2-e5.  16). In bo5 siok8 se3-kan, chhin-chhiu*7 goa2 bo5 siok8 se3-kan.  17). Goan7 li2 eng7 chin-li2 hoo7 in chia*5-seng3; li2 e5 to7-li2 chiu7-si7 chin-li2.  18). Chhin-chhiu*7 li2 chhe goa2 jip8 se3-kan, goa2 iah8 u7 chhe in jip8 se3-kan.  19). Goa2 ui7-tioh8 in lai5 choe3 seng3, hoo7 in iah8 tui3 chin-li2 lai5 chia*5-seng3.  20). Goa2 m7 na7 ui7-tioh8 chiah e5 lang5 kiu5, iah8 ui7-tioh8 tui3 in e5 oe7 lai5 sin3 goa2 e5 lang5 kiu5;  21). hoo7 in long2 choe3 chit8-e5; chhin-chhiu*7 Pe7, li2 tiam3-ti7 goa2, goa2 tiam3-ti7 li2, hoo7 in iah8 an2-ni tiam3-ti7 lan2; chiu7 hoo7 se3-kan sin3 li2 chhe goa2.  22). Li2 soo2 hoo7 goa2 e5 eng5-kng, goa2 i2-keng hoo7 in; hoo7 in choe3 chit8-e5, chhin-chhiu*7 lan2 e5 choe3 chit8-e5;  23). goa2 tiam3-ti7 in, li2 tiam3-ti7 goa2, hoo7 in oe7 oan5-choan5 lai5 choe3 chit8-e5; hoo7 se3-kan chai li2 chhe goa2, iah8 chai li2 thia*3 in chhin-chhiu*7 thia*3 goa2 chit8 iu*7.  24). Pe7 ah, li2 soo2 hoo7 goa2 e5, goa2 ai3 in ti7 goa2 soo2 ti7-teh e5 soo2-chai7, iah8 kap goa2 sa*-kap ti7 hia; hoo7 in khoa*3-ki*3 li2 soo2 siu*2-su3 goa2 e5 eng5-kng; in-ui7 chhong3-cho7 se3-kan i2-cheng5 li2 i2-keng thia*3 goa2.  25). Gi7 e5 Pe7 ah, se3-kan be7 bat li2; tok8-tok8 goa2 u7 bat li2; chiah e5 lang5 iah8 bat li2 u7 chhe goa2; goa2 bat eng7 li2 e5 mai5 chi2-si7 in, koh beh chi2-si7 in; hoo7 li2 thia*3 goa2 e5 thia*3-thang3 tiam3-ti7 in, goa2 iah8 tiam3-ti7 in.

[18]	Chiah e5 oe7 kong2 liau2, Ia5-soo kap hak8-seng chhut-khi3 ke3 Khip-lun5 khoe; ti7 hia u7 hng5, Ia5-soo kap I e5 hak8-seng jip8-khi3.  2). Boe7 I e5 Iu5-tai7 iah8 bat hit e5 soo2-chai7; in-ui7 Ia5-soo kap I e5 hak8-seng tauh8-tauh8 chu7-chip8 ti7 hia.  3). Iu5-tai7 i2-keng nia2 chit8 tui7 peng, kap chiah e5 che3-si-thau5 i2-kip8 Hoat-li7-sai3 lang5 e5 chhe-iah8, kiah8 teng, kap he2-pe2, kap ke-si, lai5 kau3 hia.  4). Ia5-soo chai I soo2 beh tu2-tioh8 it-chhe3 e5 su7, chiu7 chhut-khi3 ka7 in kong2, Lin2 chhe7 chi7-chui7?  5). In3 kong2, Na2-sat-lek8 lang5 Ia5-soo. Ia5-soo ka7 in kong2, Goa2 chiu7-si7. Boe7 I e5 Iu5-tai7 iah8 kap in sa*-kap teh khia7.  6). Ia5-soo chit8-e7 ka7 in kong2, Goa2 chiu7-si7, in chiu7 to3-the3, poah8-to2 ti7 toe7-nih8.  7). Soo2-i2 koh mng7 in, Lin2 chhe7 chi7-chui7? In3 kong2, Na2-sat-lek8 lang5 Ia5-soo.  8). Ia5-soo in3 kong2, Goa2 i2-keng ka7 lin2 kong2, goa2 chiu7-si7; lin2 na7 chhe7 goa2, tioh8 iong5-un2 chiah e5 lang5 khi3;  9). che si7 hoo7 I cheng5 soo2 kong2 e5 oe7 eng3-giam7, kong2, Li2 soo2 hoo7 goa2 e5 lang5, goa2 bo5 sit-loh8 chit8-e5.  10). Se-bun5 Pi2-tek u7 to, puih8-khi2-lai5 phut che3-si-thau5 e5 loo5-pok8, siah-khi3 i e5 chia*3 hi7. Loo5-pok8 e5 mia5 kio3 Ma2-lek8-koo2.  11). Ia5-soo chiu7 ka7 Pi2-tek kong2, Siu li2 e5 to jip8 siu3; Pe7 soo2 hoo7 goa2 e5 poe, goa2 kiam2 bo5 beh lim mah?
	12). Tui3 an2-ni peng-tui7 kap chhian-chong2, i2-kip8 Iu5-thai3 lang5 e5 chhe-iah8, liah8 Ia5-soo pak8 I;  13). tai7-seng toa3 I khi3 ki*3 A-na2, in-ui7 i si7 hit ni5 e5 che3-si-thau5 Kai-a-hoat e5 tiu*7-lang5.  14). Cheng5 thoe3 Iu5-thai3 lang5 ta*2-sng3 kong2, chit8 lang5 ui7-tioh8 peh-si*3 si2 si7 u7 li7-ek e5, chiu7-si7 chit e5 Kai-a-hoat.
	15). Se-bun5 Pi2-tek te3 Ia5-soo, koh u7 chit8 e5 hak8-seng te3 I. Chit e5 hak8-seng si7 che3-si-thau5 soo2 bat e5, chiu7 kap Ia5-soo jip8 che3-si-thau5 e5 i*7.  16). Na7-si7 Pi2-tek khia7 ti7 mng5-goa7. Soo2-i2 hit e5 hak8-seng, chiu7-si7 che3-si-thau5 soo2 bat e5, chhut-khi3 kap koo3-mng5 e5 cha-boo2-lang5 kong2, chiu7 chhoa7 Pi2-tek jip8-khi3.  17). Koo3-mng5 e5 lu2-pi7 ka7 Pi2-tek kong2, Li2 iah8 ka*2 si7 chit lang5 e5 hak8-seng hoo*3? I kong2, M7 si7.  18). Chiah e5 loo5-pok8 kap chhe-iah8, in-ui7 koa*5, chiong thoa*3 khi2 he2, khia7 teh hang sio; Pi2-tek iah8 kap in khia7 teh hang.
	19). Che3-si-thau5 chiu7 mng7 Ia5-soo lun7 I e5 hak8-seng, kap I e5 ka3-si7.  20). Ia5-soo in3 kong2, Goa2 si7 hian2-jian5 tui3 se3-kan lang5 kong2; goa2 siong5-siong5 ti7 hoe7-tng5 kap tian7-nih8 ka3-si7, chiu7-si7 Iu5-thai3 lang5 long2 chu7-chip8 e5 soo2-chai7; ti7 un2-bat8 e5 soo2-chai7 goa2 be7 bat kong2 sim2-mih8.  21). Sia*2-su7 mng7 goa2? thang mng7 thia* e5 lang5, khoa*3 goa2 kap in kong2 chai*2-iu*7; in chai goa2 soo2 kong2.  22). Kong2 soah, pi*-a2 teh khia7 chit8 e5 chhe-iah8 sian3 Ia5-soo, kong2, Li2 in3 che3-si-thau5 an2-ni mah?  23). Ia5-soo in3 i kong2, Goa2 na7 kong2 m7 tioh8, thang chi2-cheng3 hit e5 m7 tioh8; na7 tioh8, sia*2-su7 phah goa2?  24). Ia5-soo iu5-goan5 siu7 pak8, A-na2 chhe I kau3 che3-si-thau5 Kai-a-hoat e5 soo2-chai7.
	25). Hit si5 Se-bun5 Pi2-tek khia7-teh hang he2. Chiu7 u7 lang5 ka7 i kong2, Li2 iah8 ka*2 si7 I e5 hak8-seng hoo*3? I m7 jin7, kong2, M7 si7.  26). U7 chit8 e5 che3-si-thau5 e5 loo5-pok8, si7 hoo7 Pi2-tek siah hi7-a2 e5 e5 chhin-lang5, kong2, Goa2 kiam2 bo5 khoa*3-ki*3 li2 kap I ti7 hng5-lai7 mah?  27). Pi2-tek koh bo5 jin7; koe sui5-si5 thi5.
	28). In chiu7 toa3 Ia5-soo tui3 Kai-a-hoat e5 soo2-chai7 kau3 kong-tng5: hit tiap8 thi* phu2-kng; in ka-ki7 bo5 jip8 kong-tng5, bian2-tit bak-tioh8 la5-sam5, chiah thang chiah8 poa*5-ke3-choeh.  29). Soo2-i2 Pi2-liap8-to chhut-lai5 goa7-bin7 chiu7-kun7 in kong2, Lin2 ko3 chit lang5 sim2-mih8 an3-kia*7?  30). In3 kong2, Chit lang5 na7 m7 si7 phai*2 lang5, goan2 chiu7 bo5 chiong I kau hoo7 li2.  31). Pi2-liap8-to chiu7 ka7 in kong2, Lin2 ka-ki7 toa3-khi3, chiau3 lin2 e5 lut8-hoat khi3 pan7 I.  Iu5-thai3 lang5 ka7 i kong2,  32). Goan2 bo5 thai5 lang5 e5 koan5; che si7 beh eng3-giam7 Ia5-soo cheng5 soo2 kong2 e5 oe7, chi2-beng5 I beh sim2-mih8 khoan2 lai5 si2.
	33). Pi2-liap8-to koh jip8 kong-tng5, tiau3 Ia5-soo lai5, ka7 I kong2, Li2 si7 Iu5-thai3 lang5 e5 ong5 mah?  34). Ia5-soo in3 kong2, Li2 kong2 chit e5 oe7 si7 tui3 li2 ka-ki7, a2-si7 pat8 lang5 chiong goa2 e5 su7 ka7 li2 kong2 ah?  35). Pi2-liap8-to in3 kong2, Goa2 kiam2 si7 Iu5-thai3 lang5 mah? Li2 pun2-kok e5 lang5 kap chiah e5 che3-si-thau5 chiong li2 kau hoo7 goa2; li2 ko2-jian5 chai*2-iu*7 choe3 ah?  36). Ia5-soo in3 kong2, Goa2 e5 kok m7 si7 siok8 chit se3-kan; goa2 e5 kok na7 siok8 chit se3-kan, chiu7 goa2 e5 chhe-eng7 tek-khak cheng-chian3, bian2-tit goa2 kau hoo7 Iu5-thai3 lang5; na7-si7 ta* goa2 e5 kok m7 si7 tui3 chia chhut.  37). Pi2-liap8-to chiu7 ka7 I kong2, An2-ni, li2 si7 ong5 mah? Ia5-soo in3 kong2, Li2 kong2 goa2 si7 ong5. Goa2 ui7-tioh8 an2-ni chhut-si3, ui7-tioh8 an2-ni lim5-kau3 se3-kan, beh thoe3 chin-li2 choe3 kan-cheng3. Hoan7-na7 siok8 chin-li2 e5 lang5, thia* goa2 e5 sia*.  38). Pi2-liap8-to kong2, Chin-li2 si7 sim2-mih8?
	Kong2 soah, koh chhut-khi3 chiu7-kun7 Iu5-thai3 lang5, ka7 in kong2, Goa2 khoa*3 I bo5 choe7.  39). Chong2-si7 lin2 u7 le7, kau3 poa*5-ke3-choeh, goa2 tioh8 pang3 chit8 e5 ka*-hoan7 hoo7 lin2; lin2 ai3 goa2 pang3 Iu5-thai3 lang5 e5 ong5 hoo7 lin2 mah?  40). In koh toa7 sia* au5-kio3 kong2, M7 thang chit-e5, si7 tioh8 Pa-liap8-pa. Chit e5 Pa-liap8-pa si7 thoo2-hui2.

[19]	Tui3 an2-ni, Pi2-liap8-to eng7 pi* phah Ia5-soo.  2). Peng-teng eng7 chhi3-a2 pi*7 choe3 bian2-liu5, ti3 ti7 I e5 thau5-khak, koh eng7 chi2-sek e5 phau3 ka7 I chheng7;  3). chiu7-kun7 I, kong2, Iu5-thai3 lang5 e5 ong5, Peng5-an ah. Chiu7 sian3 I.  4). Pi2-liap8-to koh chhut-khi3 goa7-bin7 ka7 in kong2, Li2 khoa*3, goa2 chhoa7 I chhut-lai5 hoo7 lin2, hoo7 lin2 chai goa2 chha5-liau2 khoa*3 I bo5 choe7.  5). Ia5-soo ti3 chhi3-a2 e5 bian2-liu5, chheng7 chi2-sek e5 phau3, chhut-lai5 goa7-bin7; Pi2-liat8-to koh ka7 in kong2, Li2 khoa*3, chit e5 lang5!  6). Chiah e5 che3-si-thau5 kap chhe-iah8 khoa*3-ki*3 I, chiu7 toa7 sia* au5-kio3 kong2, Teng3 I sip8-ji7-ke3, teng3 I sip8-ji7-ke3. Pi2-liap8-to ka7 in kong2, Lin2 ka-ki7 liah8-khi3 teng3; in-ui7 goa2 khoa*3 I bo5 choe7.  7). Iu5-thai3 lang5 in3 i kong2, Goan2 u7 lut8-hoat, ia7 chiau3 chit e5 lut8-hoat I eng-kai si2, in-ui7 I liah8 pun2-sin choe3 Siong7-te3 e5 Kia*2.  8). Pi2-liap8-to thia*-ki*3 chit e5 oe7, chiu7 it-hoat kia*; koh jip8 kong-tng5, ka7 Ia5-soo kong2, Li2 tui3 ta2-loh8 lai5? Na7-si7 Ia5-soo bo5 in3 i.  10). Pi2-liap8-to chiu7 ka7 I kong2, Li2 m7 kap goa2 kong2 mah? Kiam2 m7 chai goa2 u7 koan5 thang pang3 li2, iah8 u7 koan5 thang teng3 li2 ti7 sip8-ji7-ke3 mah?  11). Ia5-soo in3 i kong2, Na7 m7 si7 tui3 teng2-bin7 hoo7 li2, chiu7 li2 bo5 koan5 thang pan7 goa2; soo2-i2 chiong goa2 kau hoo7 li2 e5 lang5, i e5 choe7 koh khah tang7.  12). Tui3 an2-ni Pi2-liap8-to ai3 beh pang3 I; Iu5-thai3 lang5 toa7 sia* au5-kio3, kong2, Li2 na7 pang3 chit e5 lang5, chiu7 m7 si7 Kai-sat e5 peng5-iu2; in-ui7 hoan7-na7 liah8 ka-ki7 choe3 ong5 e5, si7 poe7-poan7 Kai-sat.  13). Pi2-liap8-to thia*-ki*3 chiah e5 oe7, chiu7 chhoa7 Ia5-soo chhut-lai5; ia7 ka-ki7 che7 ti7 kong-cho7, ti7 chit8-e5 mia5 kio3 Phoo-chioh8 e5 soo2-chai7, Hi-pek-lai5 e5 oe7 kio3 choe3 Lek-pa-tai7.  14). Hit jit8 chiu7-si7 pi7-pan7 poa*5-ke3-choeh e5 jit8; iok-liok8 jit8 tiong-tau3. Chiu7 ka7 Iu5-thai3 lang5 kong2, Li2 khoa*3, lin2 e5 ong5!  15). In toa7 sia* au5-kio3, kong2, Tu5-khi3, tu5-khi3, teng3 I ti7 sip8-ji7-ke3. Pi2-liap8-to ka7 in kong2, Goa2 chiong lin2 e5 ong5 teng3 sip8-ji7-ke3 mah? Chiah e5 che3-si-thau5 in3 kong2, Kai-sat i2-goa7, goan2 bo5 ong5.  16). Tui3 an2-ni, chiu7 chiong Ia5-soo kau hoo7 in khi3 teng3 sip8-ji7-ke3.
	17). In chiu7 siu I; Ia5-soo ka-ki7 gia5 i e5 sip8-ji7-ke3 chhut-khi3, kau3 chit8-e5 mia5 kio3 Thau5-khak-oa*2 e5 soo2-chai7, Hi-pek-lai5 e5 oe7 kio3 choe3 Kok-kok-tha*; ti7 hia teng3 I sip8-ji7-ke3, koh u7 nng7 lang5 kap I tang5 teng3, chit8 peng5 chit8-e5, Ia5-soo ti7 tiong-ng.  19). Pi2-liap8-to iah8 sia2 cham2-tiau5, he7 ti7 sip8-ji7-ke3, sia2 kong2, Iu5-thai3 lang5 e5 ong5, Na2-sat-lek8 lang5 Ia5-soo.  20). Iu5-thai3 lang5 choe7-choe7 thak8 chit e5 cham2-tiau5; in-ui7 Ia5-soo siu7 teng3 e5 soo2-chai7 kun7 sia*5; koh soo2 sia2 e5, si7 eng7 Hi-pek-lai5, Lo5-ma2, Hi-li7-ni5 e5 bun5-ji7.  21). Soo2-i2 Iu5-thai3 lang5 chiah e5 che3-si-thau5 ka7 Pi2-liap8-to kong2, Boh8-tit sia2, Iu5-thai3 lang5 e5 ong5; tioh8 sia2, I ka-ki7 kong2, Goa2 si7 Iu5-thai3 lang5 e5 ong5.  22). Pi2-liap8-to in3 kong2, goa2 soo2 sia2 e5, i2-keng sia2-liau2 lah.
	23). Peng-teng i2-keng teng3 Ia5-soo ti7 sip8-ji7-ke3, chiu7 theh8 I e5 sa*, pun choe3 si3 hun7, tak8 e5 peng tit-tioh8 chit8 hun7; koh theh8 I e5 lai7-sa*; chit nia2 lai7-sa* bo5 kap-choa7, si7 teng2-e7 thau3-chit e5.  24). Soo2-i2 sa*-kap kong2, Boh8-tit thiah-lih8, tioh8 lai5 liam-khau, khoa*3 chi7-chui7 tit-tioh8; che si7 beh eng3-giam7 seng3-keng soo2 kong2,  " In sa*-kap pun goa2 e5 sa*, Liam-khau goa2 e5 i-hok8."  25). Peng-teng ko2-jian5 choe3 chiah e5 su7. Khia7 ti7 Ia5-soo sip8-ji7-ke3 pi*, u7 I e5 lau7-bu2, kap I e5 lau7-bu2 e5 chi2-be7, Kek-liu5-pa e5 boo2 Ma2-li7-a, kap Boat8-tai7-liap8 e5 Ma2-li7-a.  26). Ia3-soo khoa*3-ki*3 lau7-bu2 kap soo2 thia*3 e5 hak8-seng khia7 ti7 pi*-thau5, chiu7 tui3 lau7-bu2 kong2, Lau7-bu2 ah, khoa*3, li2 e5 kia*2!  27). Koh tui3 hak8-seng kong2, Khoa*3, li2 e5 lau7-bu2! Tui3 hit si5, hit e5 hak8-seng chih-chiap i kau3 ka-ki7 e5 ke.
	28). Chit e5 tai7-chi3 i2-au7, Ia5-soo chai cheng3 hang7 su7 i2-keng beng5-pek8, in-ui7 beh hoo7 seng3-keng e5 oe7 eng3-giam7, chiu7 kong2, Goa2 chhui3-ta.  29). Ti7 hia u7 chit8 e5 khi3-ku7 toe2 chhoo3 moa2-moa2; in chiu7 theh8 hai2-jiong5 chim3 chhoo3, ha5 gu5-chhek-chhau2, thuh kau3 I e5 chhui3.  30). Ia5-soo i2-keng siu7 chhoo3; chiu7 kong2, Su7 beng5-pek8 lah; chiu7 a*3 thau5 khui3 tng7.
	31). Hit si5 si7 pi7-pan7 choeh e5 jit8, Iu5-thai3 lang5 ai3 bian2-tit ti7 an-hioh-jit8 lau5 sin-si ti7 sip8-ji7-ke3, in-ui7 chit e5 an-hioh-jit8 si7 toa7 e5 jit8; soo2-i2 kiu5 Pi2-liap8-to kah lang5 kong3-chih8 in e5 kha-kut, lai5 siu in.  32). Peng-teng kau3, kong3-chih8 thau5 chit8 e5 e5 kha-kut, i2-kip8 hit e5 kap i tang5 teng3 e5 e5 kha-kut;  33). kau3 ti7 Ia5-soo khoa*3-ki*3 I i2-keng si2 chiu7 bo5 kong3-chih8 I e5 kha-kut;  34). tok8-tok8 u7 chit8 e5 peng, eng7 chhiu* chhak8 I e5 hiap8-e7, huih kap chui2 liam5-pi* lau5-chhut.  35). Khoa*3-ki*3 e5 lang5 choe3 kan-cheng3, i e5 kan-cheng3 si7 chin; ka-ki7 chai soo2 kong2 si7 sit8, hoo7 lin2 iah8 oe7 sin3.  36). In-ui7 chiah e5 tai7-chi3 chia*5, si7 beh eng3-giam7 seng3-keng soo2 kong2, I e5 kut bo5 chit8 ki beh siu7 phah-chhui3.  37). Koh seng3-keng u7 chit8 ku3 kong2, Lang5 beh khoa*3 in soo2 chhak8 e5.
	38). Chiah e5 tai7-chi3 i2-au7, u7 A-li7-ma2-thai3 e5 Iok-sek, si7 Ia5-soo e5 hak8-seng, tok8-tok8 kia* Iu5-thai3 lang5, chiah am3-chi*7 choe3 hak8-seng, i lai5 kiu5 Pi2-liap8-to, chun2 i khi3 siu Ia5-soo e5 sin-si; Pi2-liap8-to un2-chun2. Chiu7 lai5, siu I e5 sin-si khi3.  39). Koh u7 Ni5-ko-ti2-boo2, khi2-thau5 bat mi5-si5 chiu7-kun7 Ia5-soo e5, iah8 lai5, toa3 but8-ioh8 chhiau tim5-hiu*, iok-liok8 chit8 pah kun.  40). In chiu7 siu Ia5-soo e5 sin-si, eng7 iu3-toe7 poo3 kap hiu*-liau7 pau I, chiau3 Iu5-thai3 lang5 bai5-chong3 e5 le7.  41). Teng3 sip8-ji7-ke3 e5 soo2-chai7 u7 hng5; hng5-lai7 u7 sin e5 bong7, long2 be7 bat u7 lang5 chong3 e5.  42). Hit jit8 si7 Iu5-thai3 lang5 pi7-pan7 choeh e5 jit8, koh in-ui7 hit e5 bong7 kun7, soo2-i2 an-ti3 Ia5-soo ti7 hia.

[20]	Chhit jit8 e5 thau5 chit8 jit8, chheng cha2, thi* iau2-be7 kng, Boat8-tai7-liap8 e5 Ma2-li7-a kau3 bong7, khoa*3-ki*3 chioh8 i2-keng tui3 bong7 soa2 khui.  2). Chiu7 chau2-khi3 chiu7-kun7 Se-bun5 Pi2-tek, kap pat8 e5 hak8-seng, chiu7-si7 Ia5-soo soo2 thia*3 hit e5, ka7 in kong2, U7 lang5 chiong Chu2 i5 chhut bong7, goan2 m7 chai he7 ti7 ta2-loh8.  3). Soo2-i2 Pi2-tek kap hit e5 pat8 e5 hak8-seng chhut-khi3 kau3 bong7.  4). Nng7 lang5 pi*5-pi*5 chau2; hit e5 pat8 e5 hak8-seng chau2 choe3 thau5, pi2 Pi2-tek khah kin2, tai7-seng kau3 bong7; a*3-loh8 khoa*3 bong7 lai7, khoa*3-ki*3 iu3-toe7 poo3 he7-teh; tok8-tok8 bo5 jip8-khi3.  6). Se-bun5 Pi2-tek te3-au7 kau3, jip8 bong7; khoa*3-ki*3 iu3-toe7 poo3 he7-teh,  7). koh khoa*3-ki*3 pau thau5-khak e5 kun, bo5 kap iu3-toe7 poo3 choe3 chit8 ui7, si7 leng7-goa7 ti7 chit8 soo2-chai7 kng2 teh.  8). Hit si5 hit e5 tai7-seng kau3 bong7 e5 hak8-seng iah8 jip8-khi3, khoa*3-ki*3 chiu7 sin3.  9). In-ui7 in iau2-be7 beng5-pek8 seng3-keng e5 oe7, kong2 I tek-khak tioh8 tui3 si2-lang5 tiong koh-oah8.  10). Tui3 an2-ni nng7 e5 hak8-seng to3-khi3 ka-ki7 e5 ke.
	11). Tok8-tok8 Ma2-li7-a khia7 ti7 bong7 goa7 teh thi5-khau3; khau3 e5 si5, a*3-loh8 khoa*3 bong7 lai7; khoa*3-ki*3 nng7 e5 thi*-sai3 chheng7 peh8 sa*, che7 ti7 Ia5-soo e5 sin-si soo2 bat an-ti3 e5 soo2-chai7, chit8-e5 ti7 thau5, chit8-e5 ti7 kha.  13). In chiu7 ka7 i kong2, Hu7-jin5-lang5 ah, Sia*2-su7 khau3? in3 i kong2, In-ui7 lang5 chiong goa2 e5 Chu2 i5 khi3, goa2 m7 chai he7 I ti7 sim2-mih8 soo2-chai7.  14). I2-keng kong2 chiah e5 oe7, chiu7 hoan-sin ng3 au7-bin7, khoa*3-ki*3 Ia5-soo teh khia7, ia7 m7 chai I si7 Ia5-soo.  15). Ia5-soo ka7 i kong2, Hu7-jin5-lang5 ah, sia*2-su7 thi5-khau3? li2 chhe7 chi7-chui7? Ma2-li7-a phah-sng3 I si7 koo3 hng5 e5, chiu7 ka7 I kong2, Thau5-ke ah, li2 na7 u7 kng I khi3, chhia*2 ka7 goa2 kong2 he7 I ti7 sim2-mih8 soo2-chai7, goa2 chiu7 khi3 siu I.  16). Ia5-soo ka7 i kong2, Ma2-li7-a ah. I chiu7 oat8-tng2-sin, eng7 Hi-pek-lai5 e5 oe7 ka7 I kong2, Liap8-pho-ni5; i3-su3 chiu7-si7, Sian-si*.  17). Ia5-soo ka7 i kong2, Boh8-tit bong goa2; in-ui7 goa2 iau2-be7 chiu*7-khi3 ki*3 Pe7; li2 tioh8 khi3 chhe7 goa2 e5 hia*-ti7 ka7 in kong2, Goa2 chiu*7-khi3 ki*3 goa2 e5 Pe7, iah8 si7 lin2 e5 Pe7; ki*3 goa2 e5 Siong7-te3, iah8 si7 lin2 e5 Siong7-te3.  18). Boat8-tai7-liap8 e5 Ma2-li7-a chiu7 khi3 ka7 hak8-seng kong2, Goa2 i2-keng khoa*3-ki*3 Chu2; koh kong2, Chu2 eng7 chiah e5 oe7 ka7 i kong2.
	19). Hit jit8 chiu7-si7 chhit jit8 e5 thau5 chit8 jit8, i2-keng am3, hak8-seng in-ui7 kia* Iu5-thai3 lang5, chiu7 ti7 in soo2 toa3 e5 soo2-chai7 koai* mng5; Ia5-soo kau3, khia7 ti7 tiong-kan, ka7 in kong2, Goan7 lin2 peng5-an.  20). I2-keng kong2 chit e5 oe7, chiu7 eng7 chhiu2 kap hiap8-e7 hoo7 in khoa*3. Hak8-seng khoa*3-ki*3 Chu2, chiu7 hoa*-hi2.  21). Ia5-soo koh ka7 in kong2, Goan7 lin2 peng5-an; goa2 chhe lin2, chhin-chhiu*7 Pe7 u7 chhe goa2.  22). I2-keng kong2 chit e5 oe7, chiu7 tui3 in pun5 khui3 kong2, Lin2 siu7 Seng3 Sin5;  23). lin2 sia3 sim2-mih8 lang5 e5 choe7, chiu7 sia3-khi3; lau5 sim2-mih8 lang5 e5 choe7, chiu7 lau5-teh.
	24). U7 To-ma2 chheng choe3 Te2-thoo2-ma2 e5, si7 chap8-ji7 hak8-seng e5 chit8-e5, Ia5-soo kau3 e5 si5, i bo5 sa*-kap ti7-teh.  25). Ki5-u5 e5 hak8-seng chiu7 ka7 i kong2, Goan2 chiah-e5 i2-keng khoa*3-ki*3 Chu2 lah. Na7-si7 To-ma2 ka7 in kong2, Goa2 na7 bo5 khoa*3-ki*3 I chhiu2-tiong teng e5 jiah, bo5 eng7 goa2 e5 chng2-thau5-a2 tham3 I teng e5 jiah, bo5 eng7 goa2 e5 chhiu2 tham3 I e5 hiap8-e7, goa2 koat-toan3 m7 sin3.
	26). Ke3 poeh jit8, I e5 hak8-seng koh-chai3 ti7 chhu3-lai7, To-ma2 iah8 ti7-teh. Mng5 i2-keng koai*, Ia5-soo kau3, khia7 ti7 tiong-ng, kong2, Goan7 lin2 peng5-an.  27). Chiu7 ka7 To-ma2 kong2, Chhun li2 e5 chng2-thau5-a2 lai5 khoa*3 goa2 e5 chhiu2; chhun li2 e5 chhiu2 tham3 goa2 e5 hiap8-e7; bot8-tit choe3 m7 sin3 e5, tioh8 choe3 sin3 e5.  28). To-ma2 in3 kong2, Goa2 e5 Chu2 ah, goa2 e5 Siong7-te3 ah.  29). Ia5-soo ka7 i kong2, Li2 in-ui7 khoa*3-ki*3 goa2 chiah sin3; hiah e5 bo5 khoa*3-ki*3 lai5 sin3 e5 lang5, u7 hok-khi3.
	30). Ia5-soo ti7 hak8-seng e5 bin7-cheng5, koh u7 kia*5 choe7-choe7 sin5-jiah, bo5 ki3 ti7 chit pun2 chheh e5;  31). tok8-tok8 ki3 chiah-e5, hoo7 lin2 sin3 Ia5-soo si7 Ki-tok, si7 Siong7-te3 e5 Kia*2; sin3, chiu7 ti7 I e5 mia5 tit-tioh8 oah8.

[21]	Chiah e5 tai7-chi3 i2-au7, Ia5-soo ti7 The5-pi2-li7-a e5 hai2-pi*, koh hian2-beng5 ka-ki7 hoo7 hak8-seng khoa*3; I e5 chhut-hian7 ki3 ti7 e7-toe2.  2). U7 Se-bun5 Pi2-tek, To-ma2, chheng Te2-thoo2-ma2, Ka-li7-li7 e5 Ka-na2 lang5 Na2-tan3-giap8, Se-pi2-thai3 e5 kia*2, iau2 u7 hak8-seng nng7 e5 long2 sa*-kap ti7-teh.  3). Se-bun5 Pi2-tek ka7 in kong2, Goa2 beh khi3 tho2-hi5. In ka7 i kong2, Goan2 iah8 beh kap li2 khi3. Chiu7 chhut-khi3, chiu*7 chun5; hit mi5 bo5 liah8-tioh8 sim2-mih8.  4). Thi* phu2-kng, Ia5-soo khia7 ti7 hai2-phia*5, na7-si7 hak8-seng m7 chai I si7 Ia5-soo.  5). Ia5-soo chiu7 ka7 in kong2, Soe3-kia*2 ah, lin2 u7 mih8-phe3 bo5? In kong2, Bo5.   6). I chiu7 ka7 in kong2, Pha bang7 ti7 chun5 e5 chia*3 peng5, chiu7 oe7 tit-tioh8. In pha-loh8-khi3, chiu7 bang7 thoa boe7 khi2-lai5, si7 in-ui7 hi5 choe7 e5 ian5-koo3.  7). Tui3 an2-ni, Ia5-soo soo2 thia*3 hit e5 hak8-seng ka7 Pi2-tek kong2, Si7 Chu2 lah. Se-bun5 Pi2-tek chit8-e7 thia*-ki*3 si7 Chu2, in-ui7 thng3-pak-theh chiu7 eng7 goa7-sa* lai5 ha5, thiau3-loh8 hai2.  8). Ki5-u5 e5 hak8-seng, (in-ui7 li7 phia*5 bo5 hng7, iok-liok8 sa*-chap8 tng7), eng7 soe3 chiah chun5 lai5 thoa hit bang7 e5 hi5.  9). Kau3 chiu*7 phia*5, khoa*3-ki*3 u7 teh toh8 e5 thoa*3, teng2-bin7 u7 hi5, koh u7 pia*2.  10). Ia5-soo ka7 in kong2, Tu2-a2 pha-tioh8 e5 hi5, liah8 kui2 be2 lai5.  11). Se-bun5 Pi2-tek chiu7 khi2-khi3, thoa bang7 chiu*7 phia*5, u7 toa7 be2 hi5 moa2-moa2, kiong7 chit8-pah goo7-chap8-sa* be2; hi5 sui-jian5 hiah choe7, bang7 iah8 bo5 lih8.  12). Ia5-soo ka7 in kong2, Lai5 chiah8 cha2 tng3. Hak8-seng bo5 lang5 ka*2 mng7 I, Li2 si7 chi7-chui7? in-ui7 chai I si7 Chu2.  13). Ia5-soo kau3, theh8 pia*2 hoo7 in, hi5 iah8 si7 an2-ni.  14). Ia5-soo tui3 si2-lang5 tiong koh-oah8 liau2-au7, chhut-hian7 hoo7 I e5 hak8-seng khoa*3-ki*3, che si7 te7 sa* pai2.
	15). I2-keng chiah8 cha2 tng3, Ia5-soo ka7 Se-bun5 Pi2-tek kong2, Iok-han7 e5 kia*2 Se-bun5, li2 thia*3 goa2 khah-ia*5 chiah-e5 mah? In3 kong2, Chu2 ah, Si7; li2 chai goa2 thia*3 li2. Ia5-soo ka7 i kong2, Chhi7 goa2 e5 iu*5-a2-kia*2.  16). Te7 ji7 pai2, koh ka7 i kong2, Iok-han7 e5 kia*2 Se-bun5, li2 thia*3 goa2 mah? Kong2, Chu2 ah, si7; li2 chai goa2 thia*3 li2. Ia5-soo ka7 i kong2, Chiau3-koo3 goa2 e5 iu*5.  17). Te7 sa* pai2, ka7 i kong2, Iok-han7 e5 kia*2, Se-bun5, li2 thia*3 goa2 mah? Pi2-tek in-ui7 I te7 sa* pai2 ka7 i kong2, Li2 thia*3 goa2 mah? chiu7 iu-bun7, ka7 i kong2, Chu2, li2 bo5 soo2 m7 chai; li2 chai goa2 thia*3 li2. Ia5-soo ka7 i kong2, Chhi7 goa2 e5 iu*5-a2.  18). Goa2 sit8-sit8 ka7 li2 kong2, Li2 siau3-lian5 e5 si5 eng7 toa3 ka-ki7 pak8, chiau3 soo2 ai3 lai5 kia*5-iu5; tok8-tok8 kau3 lau7, li2 beh chhun chhiu2, pat8 lang5 chiu7 pak8 li2, thoa li2 kau3 m7 ai3 khi3 e5 soo2-chai7.  19). Ia5-soo kong2 che oe7, si7 chi2 Pi2-tek beh chai*2-iu*7 si2, lai5 eng5-kng Siong7-te3.  I2-keng kong2 an2-ni, chiu7 ka7 i kong2, Te3 goa2.  20). Pi2-tek oat8-tng2-sin, khoa*3-ki*3 Ia5-soo soo2 thia*3 e5 hak8-seng te3 in, chiu7-si7 cheng5 ti7 boan2-chhan e5 si5, hia*3 oa2 Ia5-soo e5 heng-kham2 kong2, Chu2 ah, boe7 li2 e5 lang5 si7 chi7-chui7?  21). Pi2-tek khoa*3-ki*3, chiu7 ka7 Ia5-soo kong2, Chu2 ah, chit lang5 chai*2-iu*7?  22). Ia5-soo ka7 i kong2, Goa2 na7 ai3 i ti7-teh kau3 goa2 lai5, kap li2 sim2-mih8 kan-siap8? li2 tioh8 te3 goa2.  23). Tui3 an2-ni, chit e5 oe7 pian3 thoan5 ti7 hia*-ti7 e5 tiong-kan, kong2, Chit e5 hak8-seng boe7 si2; na7-si7 Ia5-soo m7 si7 ka7 i kong2 i boe7 si2, tok8-tok8 kong2, Goa2 na7 ai3 i tng5-tng5 ti7-teh kau3 goa2 lai5, kap li2 sim2-mih8 kan-siap8?
	24). Ui7-tioh8 chiah e5 su7 choe3 kan-cheng3 lai5 sia2 i e5 lang5, chiu7-si7 chit e5 hak8-seng; koh lan2 chai i e5 kan-cheng3 si7 chin.
	25). Ia5-soo soo2 kia*5 iau2 u7 choe7-choe7 hang7, na7 sui5 chit8 hang7 lai5 sia2, goa2 phah-sng3 soo2 ki3 e5 chheh, se3-kan toe2 boe7 liau2.

